IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet.

Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-2640-2 | ISSN 1831-0907 | doi:10.2865/76642 | QJ-AB-15-009-MT-C
PDF | ISBN 978-92-872-2617-4 | ISSN 1977-5741 | doi:10.2865/42443 | QJ-AB-15-009-MT-N
EPUB | ISBN 978-92-872-2639-6 | ISSN 1977-5741 | doi:10.2865/572612 | QJ-AB-15-009-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

KIF GĦANDEK TAGĦMEL BIEX TIKSEB IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 09

Rapport Speċjali

Appoġġ mill-UE
għall-ġlieda kontra
t-tortura u l-abolizzjoni
tal-piena tal-mewt

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla III tal-Awditjar - immexxija mill-Membru tal-QEA Karel Pinxten - li tispeċjalizza fl-oqsma ta’ nfiq ta’ azzjonijiet esterni. L-awditu tmexxa mill-Membru tal-QEA Klaus-Heiner Lehne; b’appoġġ minn Thomas Arntz, attaché fil-kabinett tas-Sur Lehne; Sabine Hiernaux-Fritsch, kap tal-unità; Werner Vlasselaer, kap tat-tim; Kim Hublé, awditur u Athanasios Tsamis, awditur.

Mix-xellug għal-lemin: S. Hiernaux-Fritsch, T. Arntz, K.-H. Lehne, A. Tsamis, K. Hublé, W. Vlasselaer.

Werrej

Abbrevjazzjonijiet

Sommarju eżekuttiv

Introduzzjoni

Il-prevalenza tat-tortura u tal-piena tal-mewt

L-impenn tal-UE għall-ġlieda kontra t-tortura u l-piena tal-mewt

Ambitu u approċċ tal-awditjar

Osservazzjonijiet

Minkejja valutazzjonijiet xierqa tal-ħtiġijiet, il-Kummissjoni ma mmiratx il-finanzjament bl-aħjar mod

L-istrateġiji tal-pajjiżi dwar id-drittijiet tal-bniedem ma ttieħdux inkunsiderazzjoni b’mod xieraq għall-allokazzjoni tal-finanzjament, u l-koordinazzjoni ma’ azzjonijiet oħra tal-UE kienet dgħajfa

Il-proċess għall-għażla ta’ proġetti kien dokumentat tajjeb iżda ma kienx rigoruż biżżejjed

L-approċċ xprunat mid-domanda żgura li l-organizzazzjonijiet benefiċjarji kellhom biżżejjed għarfien espert u sjieda tal-azzjonijiet iżda kellu wkoll żvantaġġi

Il-proġetti ġew implimentati kif ippjanat iżda l-impatt kumplessiv tal-finanzjament taħt l-EIDHR kien limitat

Ġeneralment, l-attivitajiet tal-proġetti twettqu kif ippjanat

L-impatt tal-finanzjament taħt l-EIDHR kien limitat mill-fatt li l-kontribuzzjoni finanzjarja modesta taħt l-EIDHR tqassmet iżżejjed u f’ċerti sitwazzjonijiet minn kuntesti politiċi sfavorevoli

Il-kisbiet tal-proġetti huma sostenibbli iżda l-għotjiet ma għamlux lill-organizzazzjonijiet tas-soċjetà ċivili aktar awtosostenibbli

Konklużjonijiet u rakkomandazzjonijiet

Anness I | — | Il-piena tal-mewt fl-Afrika
Anness II | — | Il-piena tal-mewt fl-Asja
Anness III | — | Il-piena tal-mewt fl-Amerika Latina
Anness IV | — | Il-piena tal-mewt fl-Istati Uniti
Anness V | — | Sejħiet globali għal proposti 2007-2013
Anness VI | — | Proġetti li għalihom l-awdituri tal-Qorti analizzaw il-valutazzjoni ta’ noti kunċettwali u proposti sħaħ, li saret mill-Kummissjoni
Anness VII | — | Għotjiet eżaminati

Risposti tal-Kummissjoni u tas-SEAE

Abbrevjazzjonijiet

COHOM: Grupp ta’ Ħidma għad-Drittijiet tal-Bniedem tal-Kunsill

DĠ Żvilupp u Kooperazzjoni: Direttorat Ġenerali għall-Iżvilupp u l-Kooperazzjoni

SEAE: Servizz Ewropew għall-Azzjoni Esterna

EIDHR: Strument Ewropew għad-Demokrazija u għad-Drittijiet tal-Bniedem

OPCAT: Protokoll Operazzjonali għall-Konvenzjoni Kontra t-Tortura u t-Trattament jew Kastig Krudili, Inuman jew Degradanti Ieħor

NU: Nazzjonijiet Uniti

Sommarju eżekuttiv

I

Il-komunità internazzjonali għamlet ħafna sforzi biex teqred it-tortura u trattament ħażin ieħor. Madankollu, it-tortura u trattament ħażin ieħor jippersistu u l-impunità għall-awturi tibqa’ realtà f’ħafna pajjiżi madwar id-dinja. Fir-rigward tal-piena tal-mewt, għad hemm 58 pajjiż mhux abolizzjonista. Kull sena, iseħħu aktar minn 5 000 eżekuzzjoni.

II

L-UE hija impenjata b’qawwa għall-prevenzjoni u l-qerda tal-forom kollha ta’ tortura u ta’ trattament ħażin ieħor kif ukoll għall-abolizzjoni tal-piena tal-mewt madwar id-dinja. Biex issegwi dawn l-objettivi, l-UE tagħmel użu minn firxa ta’ inizjattivi diplomatiċi li jinkludu ftehimiet bilaterali, djalogu politiku u parteċipazzjoni f’fora multilaterali. Barra minn hekk, l-UE tqis il-progress fl-aderenza għad-drittijiet tal-bniedem bħala kundizzjoni ewlenija għall-kooperazzjoni għall-iżvilupp tagħha u tiffinanzja proġetti ddedikati għal dawn il-kwistjonijiet. L-istrument prinċipali użat huwa l-Istrument Ewropew għad-Demokrazija u għad-Drittijiet tal-Bniedem (EIDHR), li jipprovdi għotjiet lil organizzazzjonijiet tas-soċjetà ċivili għall-implimentazzjoni ta’ proġetti. Matul il-perjodu 2007-2013, il-Kummissjoni tat 183 għotja taħt l-EIDHR li jammontaw għal total ta’ EUR 100.9 miljun għal proġetti relatati mal-ġlieda kontra t-tortura u l-piena tal-mewt.

III

Il-Qorti vvalutat l-effettività tal-promozzjoni mill-EIDHR tal-prevenzjoni tat-tortura, ir-riabilitazzjoni ta’ vittmi tat-tortura u l-abolizzjoni tal-piena tal-mewt. Il-Qorti ffukat fuq kif il-finanzjament ġiet allokat u jekk inkisbux riżultati sostenibbli. Ix-xogħol tal-awditjar kien jikkonsisti f’eżami analitiku, intervisti ma’ persunal mill-Kummissjoni, mis-Servizz Ewropew għall-Azzjoni Esterna (SEAE) u minn organizzazzjonijiet benefiċjarji, kif ukoll eżaminar dettaljat ta’ kampjun ta’ 31 proġett. Dan kien jinvolvi missjonijiet lejn Londra, ir-Repubblika Demokratika tal-Kongo, il-Georgia u l-Afrika t’Isfel u analiżi fl-uffiċċju ta’ proġetti li jikkonċernaw iċ-Ċina u l-Istati Uniti.

IV

Il-Qorti tikkonkludi li l-appoġġ taħt l-EIDHR għall-ġlieda kontra t-tortura, ir-riabilitazzjoni ta’ vittmi tat-tortura u l-abolizzjoni tal-piena tal-mewt kien effettiv parzjalment biss.

V

Il-Kummissjoni tistabbilixxi, b’mod xieraq, prijoritajiet għad-drittijiet tal-bniedem għal kull pajjiż sieħeb. Għalkemm ġeneralment il-finanzjament kien allokat tajjeb, il-Kummissjoni ma tiħux kont biżżejjed ta’ dawn il-prijoritajiet. Barra minn hekk, ħafna drabi l-proġetti ffinanzjati ma jkunux koordinati tajjeb ma’ azzjonijiet oħra tal-UE, bħal appoġġ tradizzjonali għall-iżvilupp u djalogu mal-pajjiż sieħeb. L-approċċ xprunat mid-domanda għall-finanzjament tal-proġetti żgura li, ġeneralment, il-proġetti ġew implimentati minn organizzazzjonijiet tas-soċjetà ċivili motivati u b’għarfien espert tajjeb. L-għażla ta’ proġetti kienet dokumentata tajjeb iżda ma kinitx rigoruża biżżejjed. Barra minn hekk, meta ġew identifikati d-dgħufijiet ta’ proġetti magħżula, ma sarx titjib, kif meħtieġ, fid-disinji tal-proġetti.

VI

L-attivitajiet tal-proġetti twettqu kif ippjanat u huma ġeneralment kosteffettivi. Ir-riżultati miksuba mill-għotjiet huma sostenibbli. Madankollu, is-sistemi għall-kejl tal-impatti huma pjuttost dgħajfa b’oqfsa loġiċi għall-proġetti li mhumiex ċari, nuqqas ta’ punti ta’ riferiment u miri definiti b’mod ċar u approċċ inkonsistenti għall-evalwazzjonijiet tal-proġetti. Meta l-proġetti jipprovdu assistenza diretta għall-vittmi, l-impatt huwa tanġibbli għalkemm limitat għal gruppi fil-mira relattivament żgħar. L-impatt ta’ proġetti oħra, li tipikament ifittxu li jiksbu riformi leġiżlattivi jew ta’ politika, huwa limitat bil-fatt li l-progress jiddependi wkoll fuq ħafna fatturi u kuntesti politiċi oħra li mhux dejjem kienu favorevoli. Ir-riżultati miksuba għandhom prospetti tajba li jkunu sostenibbli. L-organizzazzjonijiet tas-soċjetà ċivili appoġġati, madankollu, jibqgħu dipendenti ħafna fuq appoġġ finanzjarju.

VII

Il-Qorti tagħmel għadd ta’ rakkomandazzjonijiet biex il-Kummissjoni ttejjeb l-appoġġ għall-ġlieda kontra t-tortura u l-piena tal-mewt. Ir-rakkomandazzjonijiet jikkonċernaw l-immirar ta’ riżorsi finanzjarji, il-koordinazzjoni ma’ sforzi oħra tal-UE, l-għażla u t-titjib ta’ proposti għal proġetti, il-qafas tal-kejl tal-prestazzjoni u s-sostenibbiltà ta’ organizzazzjonijiet benefiċjarji.

Introduzzjoni

Il-prevalenza tat-tortura u tal-piena tal-mewt

01

Id-Dikjarazzjoni Universali tad-Drittijiet tal-Bniedem¹ tistqarr li ebda persuna ma għandha tkun suġġetta għal tortura jew għal trattament jew kastig krudili, inuman jew degradanti². Il-Konvenzjoni tan-NU Kontra t-Tortura u t-Trattament jew Kastig Krudili, Inuman jew Degradanti Ieħor³, li ġiet iffirmata fl-1984, tiddefinixxi t-terminu tortura (ara l-Kaxxa 1) u tistabbilixxi regoli biex l-Istati jagħmlu l-ġlieda kontra t-tortura aktar effettiva. Sa tmiem l-2014, 156 Stat kienu ffirmaw u rratifikaw il-Konvenzjoni u 10 Stati kienu ffirmaw il-Konvenzjoni iżda kienu għadhom ma rratifikawhiex.

02

Il-Protokoll Operazzjonali għall-Konvenzjoni Kontra t-Tortura u t-Trattament jew Kastig Krudili, Inuman jew Degradanti Ieħor⁴ (OPCAT) għandu l-għan li jistabbilixxi sistema ta’ żjarat regolari minn korpi indipendenti, internazzjonali u nazzjonali, f’postijiet ta’ detenzjoni sabiex tiġi evitata t-tortura. Sa tmiem l-2014, 76 Stat kienu ffirmaw u rratifikaw l-OPCAT u 19-il Stat kienu ffirmaw l-OPCAT iżda kienu għadhom ma rratifikawhx. Iż-żieda tal-livell ta’ ratifikazzjoni tal-OPCAT tibqa’ sfida sinifikanti.

03

Minkejja l-isforzi li saru mill-komunità internazzjonali, it-tortura tippersisti u l-impunità għall-awturi tat-tortura għadha realtà f’ħafna pajjiżi. Rapporti reċenti ta’ organizzazzjonijiet internazzjonali tas-soċjetà ċivili⁵ jsemmu l-prevalenza tat-tortura u t-trattament ħażin f’131 pajjiż madwar id-dinja. B’riżultat ta’ dan, għad fadal sfidi importanti fir-rigward tal-prevenzjoni tat-tortura u r-riabilitazzjoni tal-vittmi.

Kaxxa 1

Definizzjoni ta’ tortura

Tortura tfisser kwalunkwe att li bih uġigħ jew tbatija severi, sew jekk fiżiċi kif ukoll jekk mentali, jiġu kkawżati intenzjonalment fuq persuna għal tali finijiet bħal biex tinkiseb informazzjoni jew konfessjoni minnu jew minn terza persuna, biex jiġi kkastigat għal att li jew hu jew terza persuna tkun wettqet jew tkun issuspettata li wettqet, jew biex hu jew terza persuna jiġu intimidati jew sfurzati, jew għal kwalunkwe raġuni bbażata fuq id-diskriminazzjoni ta’ kwalunkwe tip, meta tali uġigħ jew tbatija jiġu kkawżati minn jew bl-instigazzjoni jew bil-kunsens jew l-approvazzjoni ta’ uffiċjal pubbliku jew ta’ persuna oħra li taġixxi f’kapaċità uffiċjali⁶.

04

Għalkemm 140 pajjiż abolixxew il-piena tal-mewt⁷, jibqgħu 58 pajjiż mhux abolizzjonista (ara l-Annessi I sa IV). Matul il-perjodu 2007-2014, 37 pajjiż iġġustizzjaw total medju ta’ aktar minn 5 000 persuna kull sena⁸. Aktar minn 83 % tal-eżekuzzjonijiet seħħew fiċ-Ċina, aktar minn 13 % fl-Iran, fl-Iraq, fil-Korea ta’ Fuq u fl-Arabja Sawdija, u madwar 3 % f’pajjiżi oħra. Fi tmiem l-2014, aktar minn 19 000 persuna kienu taħt sentenza tal-mewt madwar id-dinja.

L-impenn tal-UE għall-ġlieda kontra t-tortura u l-piena tal-mewt

05

Il-qerda tal-forom kollha ta’ tortura u ta’ trattament ħażin ieħor⁹ kif ukoll l-abolizzjoni tal-piena tal-mewt huma prijoritajiet tal-politika tal-UE dwar id-drittijiet tal-bniedem. L-impenn qawwi tal-UE f’dan ir-rigward huwa bbażat fuq it-Trattati Ewropej¹⁰ u huwa rifless fil-Qafas Strateġiku u l-Pjan ta’ Azzjoni dwar id-Drittijiet tal-Bniedem u d-Demokrazija¹¹ u fil-Linji Gwida tal-UE (ara l-Kaxxa 2).

06

Biex issegwi l-objettivi tal-politika tagħha dwar id-drittijiet tal-bniedem, l-UE tagħmel użu minn firxa ta’ attivitajiet diplomatiċi. Ftehimiet ta’ sħubija u kooperazzjoni ma’ pajjiżi li mhumiex membri tal-UE jinkludu klawżola dwar id-drittijiet tal-bniedem li hija intenzjonata li tinkoraġġixxi lill-pajjiżi jikkonformaw ma’ standards tad-drittijiet tal-bniedem. Fil-każ ta’ nuqqas ta’ konformità, hemm previsti miżuri differenti, bħat-tnaqqis jew is-sospensjoni tal-kooperazzjoni¹². L-UE tinkludi wkoll kwistjonijiet relatati mad-drittijiet tal-bniedem fid-djalogi politiki tagħha ma’ pajjiżi sħab jew ma’ organizzazzjonijiet reġjonali. Barra minn hekk, attwalment l-UE hija involuta fi djalogi u konsultazzjonijiet speċifiċi dwar id-drittijiet tal-bniedem ma’ 41 pajjiż li mhumiex membri tal-UE u tippromwovi d-drittijiet tal-bniedem permezz tal-parteċipazzjoni tagħha f’fora multilaterali¹³. “Démarches” diplomatiċi (li huma kunfidenzjali) u dikjarazzjonijiet diplomatiċi (li huma pubbliċi) dwar awtoritajiet ta’ pajjiżi li mhumiex membri tal-UE huma wkoll mezz sinifikanti ta’ kif tiġi eżerċitata pressjoni diplomatika.

Kaxxa 2

Linji Gwida tal-UE

Il-Linji Gwida tal-UE dwar id-Drittijiet tal-Bniedem jipprovdu struzzjonijiet prattiċi kemm għall-istituzzjonijiet tal-UE kif ukoll għall-Istati Membri biex jimplimentaw il-politika tal-UE dwar id-drittijiet tal-bniedem. B’kollox hemm 11-il Linja Gwida tal-UE li jkopru firxa wiesgħa ta’ kwistjonijiet. Dawn huma stabbiliti mill-Grupp ta’ Ħidma għad-Drittijiet tal-Bniedem tal-Kunsill (COHOM), approvati mill-Kumitat tar-Rappreżentanti Permanenti u adottati mill-Kunsill. Linji gwida tal-UE mhumiex legalment vinkolanti iżda jirrappreżentaw sinjal politiku qawwi tal-prijoritajiet tal-Unjoni fir-rigward tad-drittijiet tal-bniedem.

07

Fil-25 ta’ Lulju 2012, wara l-adozzjoni tal-Qafas Strateġiku u l-Pjan ta’ Azzjoni tal-UE dwar id-Drittijiet tal-Bniedem u d-Demokrazija, il-Kunsill ħatar Rappreżentant Speċjali tal-UE responsabbli biex jiżgura l-koerenza, l-effettività, u l-viżibbiltà tal-politika tal-UE dwar id-drittijiet tal-bniedem. Barra minn hekk, huwa għandu jikkontribwixxi internament għall-implimentazzjoni tal-Qafas Strateġiku u l-Pjan ta’ Azzjoni dwar id-Drittijiet tal-Bniedem, u ta’ strumenti oħra bħal-Linji Gwida tal-UE dwar id-Drittijiet tal-Bniedem. Ir-Rappreżentant Speċjali jsaħħaħ ukoll id-djalogu dwar id-drittijiet tal-bniedem ma’ gvernijiet ta’ pajjiżi li mhumiex membri tal-UE, ma’ organizzazzjonijiet internazzjonali u reġjonali u mas-soċjetà ċivili.

08

Barra minn dawn l-attivitajiet, l-UE għandha l-għan li tippromwovi d-drittijiet tal-bniedem billi tqis il-progress fuq id-drittijiet tal-bniedem, fuq il-governanza tajba u fuq id-demokrazija bħala kundizzjoni ewlenija għall-kooperazzjoni għall-iżvilupp tagħha. Fl-2012, il-Kunsill iddeċieda li jiżviluppa approċċ għall-kooperazzjoni għall-iżvilupp ibbażat fuq id-drittijiet tal-bniedem sabiex jiżgura li l-UE żżid l-isforzi tagħha biex tassisti lil pajjiżi sħab fl-implimentazzjoni tal-obbligi internazzjonali tagħhom fir-rigward tad-drittijiet tal-bniedem¹⁴. Huwa se jagħmel dan billi jinkorpora l-prinċipji dwar id-drittijiet tal-bniedem fl-attivitajiet ta’ żvilupp operazzjonali kollha tal-UE.

09

Barra minn hekk, l-UE tiffinanzja proġetti li huma ddedikati għalkollox għall-promozzjoni tad-drittijiet tal-bniedem. L-istrument prinċipali għall-promozzjoni tal-prevenzjoni tat-tortura, ir-riabilitazzjoni ta’ vittmi tat-tortura u l-abolizzjoni tal-piena tal-mewt huwa l-Istrument Ewropew għad-Demokrazija u għad-Drittijiet tal-Bniedem (EIDHR), li jikkomplementa l-istrumenti ġeografiċi. Dan tnieda fl-2006 biex jipprovdi appoġġ għall-promozzjoni tad-demokrazija u d-drittijiet tal-bniedem f’pajjiżi li mhumiex membri tal-UE¹⁵.

10

L-EIDHR ingħata baġit kumplessiv ta’ EUR 1.1 biljun li jkopri l-objettivi kollha fir-rigward tad-drittijiet tal-bniedem għall-perjodu 2007-2013. Il-biċċa l-kbira mill-finanzjament taħt l-EIDHR jiġi żborżat fil-forma ta’ għotjiet li jingħataw lil organizzazzjonijiet tas-soċjetà ċivili għall-iskop ta’ implimentazzjoni tal-proġetti. Fil-prinċipju, l-għotjiet jinvolvu kofinanzjament billi jiffinanzjaw biss sa 80 % tal-infiq tal-proġetti¹⁶. L-EIDHR għandu kopertura globali, inklużi ħafna pajjiżi industrijalizzati, u jippermetti li jsir finanzjament mingħajr kunsens bilaterali billi ma hija meħtieġa ebda approvazzjoni mill-gvern tal-pajjiż fejn il-proġetti jiġu implimentati. Infiq taħt l-EIDHR għall-ġlieda kontra t-tortura¹⁷ u l-piena tal-mewt jammonta għal EUR 100 miljun għall-perjodu 2007-2013 (ara t-Tabella 1). L-għadd ta’ kuntratti konklużi matul matul dak il-perjodu jidher fit-Tabella 2. Il-biċċa l-kbira mill-proġetti jikkonċernaw kampanji ta’ sensibilizzazzjoni, attivitajiet ta’ difiża tal-kawża, prattiki ta’ monitoraġġ, miżuri ta’ prevenzjoni, appoġġ legali għal vittmi tat-tortura u għal dawk ikkundannati għall-piena tal-mewt jew it-trattament u r-riabilitazzjoni ta’ vittmi.

Tabella 1

Infiq taħt l-EIDHR relatat mat-tortura u l-piena tal-mewt skont il-kontinent, 2007-2013

(EUR)
Tortura | 2007 | 2008 | 2009 | 2010 | 2011 | 2012 | 2013 | TOTAL
L-Afrika | 0 | 3 967 906 | 456 120 | 4 248 938 | 2 192 122 | 514 511 | 3 844 082 | 15 223 679
L-Amerka | 0 | 2 226 820 | 388 122 | 1 178 945 | 758 097 | 0 | 2 530 910 | 7 082 894
L-Asja | 36 465 | 10 281 020 | 613 754 | 2 366 367 | 1 936 457 | 0 | 11 242 841 | 26 476 904
L-Ewropa | 0 | 2 956 958 | 235 093 | 2 661 831 | 2 830 007 | 100 000 | 787 065 | 9 570 954
Multikontinentali | 0 | 6 175 025 | 0 | 10 800 143 | 1 499 207 | 0 | 6 734 343 | 25 208 718
TOTAL | 36 465 | 25 607 729 | 1 693 089 | 21 256 224 | 9 215 890 | 614 511 | 25 139 241 | 83 563 149
Piena tal-Mewt | 2007 | 2008 | 2009 | 2010 | 2011 | 2012 | 2013 | TOTAL
L-Afrika | 0 | 0 | 76 863 | 285 000 | 734 333 | 0 | 0 | 1 096 196
L-Amerka | 0 | 0 | 1 581 610 | 290 859 | 0 | 1 345 046 | 0 | 3 217 515
L-Asja | 0 | 0 | 722 028 | 731 761 | 1 416 450 | 2 009 842 | 0 | 4 880 081
L-Ewropa | 0 | 0 | 0 | 0 | 0 | 200 074 | 0 | 200 074
Multikontinentali | 0 | 0 | 4 067 552 | 657 674 | 0 | 3 263 246 | 0 | 7 988 472
TOTAL | 0 | 0 | 6 448 053 | 1 965 294 | 2 150 783 | 6 818 208 | 0 | 17 382 338

Sors: Il-Kummissjoni Ewropea.

Tabella 2

Għadd ta' kuntratti taħt l-EIDHR relatati mat-tortura u l-piena tal-mewt skont il-kontinent, 2007-2013

(EUR)
Tortura | 2007 | 2008 | 2009 | 2010 | 2011 | 2012 | 2013 | TOTAL
L-Afrika | 0 | 7 | 4 | 5 | 4 | 3 | 6 | 29
L-Amerka | 0 | 7 | 3 | 3 | 6 | 0 | 4 | 23
L-Asja | 1 | 19 | 5 | 5 | 4 | 0 | 18 | 52
L-Ewropa | 0 | 7 | 2 | 4 | 6 | 1 | 3 | 23
Multikontinentali | 0 | 6 | 0 | 10 | 1 | 0 | 6 | 23
TOTAL | 1 | 46 | 14 | 27 | 21 | 4 | 37 | 150
Piena tal-Mewt | 2007 | 2008 | 2009 | 2010 | 2011 | 2012 | 2013 | TOTAL
L-Afrika | 0 | 0 | 1 | 1 | 1 | 0 | 0 | 3
L-Amerka | 0 | 0 | 4 | 2 | 0 | 2 | 0 | 8
L-Asja | 0 | 0 | 2 | 2 | 2 | 3 | 0 | 9
L-Ewropa | 0 | 0 | 0 | 0 | 0 | 1 | 0 | 1
Multikontinentali | 0 | 0 | 7 | 1 | 0 | 4 | 0 | 12
TOTAL | 0 | 0 | 14 | 6 | 3 | 10 | 0 | 33

Sors: Il-Kummissjoni Ewropea.

1Adottata mill-Assemblea Ġenerali tan-Nazzjonijiet Uniti (NU) fl-10 ta’ Diċembru 1948.

2L-Artikolu 5.

3Adottata u miftuħa għall-iffirmar, ir-ratifika u l-adeżjoni bir-riżoluzzjoni tal-Assemblea Ġenerali Nru 39/46 tal-10 ta’ Diċembru 1984 bi dħul fis-seħħ fis-26 ta’ Ġunju 1987.

4Adottat mill-Assemblea Ġenerali tan-NU fit-18 ta’ Diċembru 2002 u daħal fis-seħħ fit-22 ta’ Ġunju 2006.

5Amnesty International, ir-Rapport 2014/2015 “The State of the World’s Human Rights” (L-Istat tad-Drittijiet tal-Bniedem fid-Dinja) u Human Rights Watch, ir-Rapport Dinji 2015 (Avvenimenti tal-2014).

6Il-kliem użat fir-rigward tal-kunsens jew l-approvazzjoni minn uffiċjal pubbliku jestendi l-obbligi tal-Istat għall-isfera privata u għandu jiġi interpretat li jinkludi in-nuqqas tal-Istat li jipproteġi persuni fil-ġurisdizzjoni tiegħu mit-tortura u minn trattament ħażin imwettqa minn individwi privati.

7Fil-liġi jew fil-prattika. Sebgħa minn dawn il-pajjiżi abolixxew il-piena tal-mewt għal reati “ordinarji” biss, u mhux għal reati “eċċeżżjonali” bħal reati taħt liġi militari jew reati mwettqa f’ċirkustanzi eċċezzjonali.

8Sors: Amnesty International. Dawn iċ-ċifri huma stimi billi bosta pajjiżi ma joħorġux ċifri uffiċjali.

9Għas-simplifikazzjoni tal-qari, minn hawn ‘il quddiem il-kunċett ta’ tortura u trattament ħażin ieħor se ssir referenza għalih bħala tortura.

10L-Artikoli 2, 3, 6 u 21 tat-Trattat tal-UE u l-Artikolu 205 tat-Trattat dwar il-Funzjonament tal-UE.

11Adottati mill-Kunsill fil-25 ta’ Ġunju 2012.

12Fil-każ ta’ pajjiżi Afrikani, tal-Karibew u tal-Paċifiku, il-Ftehim ta’ Cotonou jistabbilixxi obbligi reċiproċi, inkluż ir-rispett għad-drittijiet tal-bniedem, li huma mmonitorjati permezz ta’ djalogu u evalwazzjoni kontinwi. L-obbligi reċiproċi huma suġġett għall-klawżola għar-riżoluzzjoni tat-tilwim tal-Artikolu 96, li abbażi tagħha jistgħu jsiru konsultazzjonijiet u jittieħdu miżuri xierqa, inkluża s-sospensjoni tal-ftehim, fir-rigward tal-pajjiż inkwistjoni.

13Bħat-Tielet Kumitat tal-Assemblea Ġenerali tan-NU, il-Kunsill tad-Drittijiet tal-Bniedem tan-NU, l-Organizzazzjoni għas-Sigurtà u l-Kooperazzjoni fl-Ewropa u l-Kunsill tal-Ewropa.

14Id-deċiżjoni li jiġi żviluppat approċċ ibbażat fuq id-drittijiet tal-bniedem ittieħdet mal-adozzjoni tal-Qafas Strateġiku u l-Pjan ta’ Azzjoni tal-UE dwar id-Drittijiet tal-Bniedem u d-Demokrazija (ara l-paragrafu 5).

15Ir-Regolament (KE) Nru 1889/2006 tal-Parlament Ewropew u tal-Kunsill tal-20 ta’ Diċembru 2006 dwar l-istabbiliment ta’ strument ta’ finanzjament għall-promozzjoni tad-demokrazija u tad-drittijiet tal-bniedem madwar id-dinja (ĠU L 386, 29.12.2006, p. 1) sostitwit bir-Regolament (UE) Nru 235/2014 (ĠU L 77, 15.3.2014, p. 7785). L-EIDHR jibni fuq u jissostitwixxi l-Inizjattiva Ewropea għad-Demokrazija u d-Drittijiet tal-Bniedem, li ġiet stabbilita fl-1994.

16Huwa possibbli li proġetti jiġu ffinanzjati sa 100 %, għalkemm f’każijiet sostanzjati kif dovut.

17“Ġlieda kontra t-tortura” tirreferi kemm għall-prevenzjoni tat-tortura kif ukoll għar-riabilitazzjoni ta’ vittmi tat-tortura.

Ambitu u approċċ tal-awditjar

11

Il-Qorti vvalutat l-effettività tal-promozzjoni mill-EIDHR tal-prevenzjoni tat-tortura, ir-riabilitazzjoni ta’ vittmi tat-tortura u l-abolizzjoni tal-piena tal-mewt. L-awditu ffoka fuq iż-żewġ mistoqsijiet li ġejjin:

(a)Il-finanzjament kien allokat tajjeb?

(b)L-għotjiet kisbu riżultati sostenibbli?

12

L-awditu ffoka fuq il-perjodu 2007-2013 u twettaq bejn Lulju 2014 u Jannar 2015. Huwa kien jikkonsisti minn diversi komponenti. L-ewwel nett, il-Qorti eżaminat l-allokazzjoni tal-finanzjament permezz tal-ħames sejħiet globali għall-perjodu li kien qed jiġi eżaminat (ara l-Anness V). L-ezaminar kien jinvolvi intervisti mal-persunal fis-Servizz Ewropew għall-Azzjoni Esterna (SEAE) u fid-Direttorat Ġenerali għall-Iżvilupp u l-Kooperazzjoni (DĠ Żvilupp u Kooperazzjoni) kif ukoll analiżi tal-valutazzjoni mill-Kummissjoni tan-noti kunċettwali u tal-proposti sħaħ ta’ 45 proġett (ara l-Anness VI). It-tieni nett, il-Qorti eżaminat seba’ għotjiet taħt l-EIDHR mogħtija lil tliet organizzazzjonijiet tas-soċjetà ċivili f’Londra, li ġew miżjura matul l-awditu. It-tielet nett, il-Qorti eżaminat 13-il proġett taħt l-EIDHR li jikkonċernaw ir-Repubblika Demokratika tal-Kongo, il-Georgia u l-Afrika t’Isfel. Għal dan il-għan, il-Qorti wettqet missjonijiet tal-awditjar f’dawn il-pajjiżi biex tintervista persunal mid-Delegazzjonijiet tal-UE kkonċernati, kif ukoll rappreżentanti tal-organizzazzjonijiet li rċevew għotjiet taħt l-EIDHR. Fl-aħħar nett, il-Qorti wettqet analiżi fl-uffiċċju ta’ 11-il proġett taħt l-EIDHR li jikkonċernaw iċ-Ċina u l-Istati Uniti (ara l-Anness VII). Il-kampjun tal-awditjar jirrappreżenta 24 % tal-infiq ikkonċernat.

Osservazzjonijiet

Minkejja valutazzjonijiet xierqa tal-ħtiġijiet, il-Kummissjoni ma mmiratx il-finanzjament bl-aħjar mod

13

Il-Qorti eżaminat jekk is-sejħiet għal proposti kinux ibbażati fuq valutazzjonijiet xierqa tal-ħtiġijiet, u jekk kinux iffukati u kkoordinati tajjeb ma’ azzjonijiet oħra tal-UE bħall-appoġġ tradizzjonali għall-iżvilupp u d-djalogu. L-awditu vvaluta wkoll l-għażla ta’ proġetti billi eżamina jekk il-proċess tal-għażla kienx trasparenti, dokumentat tajjeb u rigoruż u jekk l-approċċ xprunat mid-domanda kienx xieraq.

L-istrateġiji tal-pajjiżi dwar id-drittijiet tal-bniedem ma ttieħdux inkunsiderazzjoni b’mod xieraq għall-allokazzjoni tal-finanzjament, u l-koordinazzjoni ma’ azzjonijiet oħra tal-UE kienet dgħajfa

14

Billi r-riżorsi finanzjarji allokati għall-ġlieda kontra t-tortura u l-piena tal-mewt huma modesti meta mqabbla mal-isfidi (ara l-paragrafu 10), jeħtieġ li dawn jiġu ffukati fuq pajjiżi u kwistjonijiet bi ħtiġijiet sostanzjali u b’potenzjal konsiderevoli għal titjib. Il-Kummissjoni tikseb informazzjoni adegwata dwar is-sitwazzjoni ta’ drittijiet tal-bniedem f’pajjiżi sħab billi teżamina l-informazzjoni li hija disponibbli fid-dominju pubbliku, permezz tal-kuntatti tagħha ma’ organizzazzjonijiet tas-soċjetà ċivili u billi teżamina b’mod attiv is-sitwazzjoni fuq il-post. Delegazzjonijiet tal-UE jħejju noti dwar kwistjonijiet relatati mad-drittijiet tal-bniedem fuq bażi regolari u jinkludu kummenti u analiżijiet rilevanti fir-rapporti tagħhom dwar il-ġestjoni¹⁸.

15

Il-Kummissjoni tuża l-informazzjoni disponibbli sabiex tivvaluta l-ħtiġijiet b’mod xieraq u tiddefinixxi prijoritajiet, kif rifless f’diversi dokumenti. Id-dokumenti ta’ strateġija pluriennali tal-EIDHR¹⁹ jipprovdu deskrizzjoni tar-riżultati mistennija tal-EIDHR, kif ukoll l-allokazzjonijiet finanzjarji rispettivi tagħhom. Barra minn hekk, jitfasslu Programmi ta’ Azzjoni Annwali li jkun fihom deskrizzjonijiet individwali tal-elementi ewlenin²⁰ tal-azzjonijiet li jkunu se jiġu ffinanzjati. Fil-livell tal-pajjiżi, il-prijoritajiet huma definiti fi strateġiji tal-pajjiżi dwar id-drittijiet tal-bniedem (ara l-Kaxxa 3). Dawn huma kunfidenzjali ħafna, inkluża l-parti tad-dokument li tistabblixxi l-prijoritajiet, li jillimita l-valur miżjud tagħhom.

Kaxxa 3

Strateġiji tal-Pajjiżi dwar id-Drittijiet tal-Bniedem

Mit-tieni nofs tal-2011 sa issa, l-UE u l-Istati Membri tagħha fasslu aktar minn 150 strateġija tal-pajjiżi dwar id-drittijiet tal-bniedem. Kull strateġija fiha analiżi fil-fond tas-sitwazzjoni fil-pajjiż ikkonċernat u tistabbilixxi għadd ta’ prijoritajiet komuni għall-UE u għall-Istati Membri. Il-pjan huwa li l-istrateġiji għandhom jiġu aġġornati kull sentejn, jew kull meta jkun hemm bidliet kbar. Hemm 57 strateġija fejn il-ġlieda kontra t-tortura hija waħda mill-prijoritajiet, u 72 strateġija fejn il-ġlieda kontra l-piena tal-mewt hija prijorità.

16

Għotjiet jingħataw wara sejħiet għal proposti (l-approċċ xprunat mid-domanda). Fil-perjodu 2007-2013, kien hemm 3 sejħiet globali għal proposti ddedikati għall-ġlieda kontra t-tortura u żewġ sejħiet globali għal proposti ddedikati għall-ġlieda kontra l-piena tal-mewt. Dawn is-sejħiet għal proposti b’kopertura globali kienu immaniġġjati mill-kwartieri ġenerali tad-DĠ Żvilupp u Kooperazzjoni u wasslu għall-għoti ta’ 80 u 24 għotja, rispettivament. Il-proġetti intgħażlu minn total ta’ 789 proposta għal proġetti. Għotjiet ingħataw ukoll permezz ta’ Skemi ta’ Appoġġ għall-Pajjiżi. Dawn huma sejħiet għal proposti mmaniġġjati mid-delegazzjonijiet tal-UE u huma speċifiċi għal pajjiż wieħed. Dawn wasslu għall-għoti ta’ 70 għotja għall-ġlieda kontra t-tortura u 9 għotjiet għall-ġlieda kontra l-piena tal-mewt. L-objettivi tas-sejħiet għal proposti huma f’konformità mal-objettivi ddikjarati fid-Dokumenti ta’ Strateġija tal-EIDHR u l-Linji Gwida tal-UE.

17

Is-sejħiet globali għal proposti ma ffukawx fuq il-pajjiżi fejn l-UE tqis li l-ġlieda kontra t-tortura u l-ġlieda kontra l-piena tal-mewt huma parti mill-prijoritajiet (ara l-Kaxxa 3). Filwaqt li l-objettivi kumplessivi tal-proġetti eżaminati li jikkonċernaw iċ-Ċina u l-Istati Uniti jissemmew b’mod ċar bħala prijorjitajiet mill-istrateġija tal-pajjiż dwar id-drittijiet tal-bniedem, proġetti fir-Repubblika Demokratika tal-Kongo, fil-Georgia u fl-Afrika t’Isfel jikkonċernaw il-ġlieda kontra t-tortura minkejja li l-istrateġiji tal-pajjiżi dwar id-drittijiet tal-bniedem għal dawn il-pajjiżi ma jiddikjarawx b’mod ċar li l-ġlieda kontra t-tortura hija prijorità. B’riżultat ta’ dan, sar użu minn riżorsi tal-EIDHR f’pajjiżi fejn il-ġlieda kontra t-tortura jew il-piena tal-mewt ma kinux prijorità.

18

L-objettivi tal-biċċa l-kbira mis-sejħiet għal proposti ġew deskritti b’mod ġenerali. Filwaqt li s-sejħa għal proposti fl-2007, biex jingħata appoġġ għal azzjonijiet relatati mat-tortura, għamlet distinzjoni bejn il-prevenzjoni (lott 1) u r-riabilitazzjoni (lott 2), is-sejħiet li tnedew fl-2009 u fl-2012 ma komplewx jagħmlu din id-distinzjoni. Minflok, huma inkoraġġew approċċ komprensiv u olistiku li jinkludi tliet prijoritajiet, il-prevenzjoni, l-obbligu ta’ rendikont u r-riabilitazzjoni, li jitqiesu li huma interrelatati u jirrinforzaw lil xulxin b’mod reċiproku. Is-sejħiet għal proposti relatati mal-piena tal-mewt ukoll ippromwovew approċċ integrat. Dawn ma kellhom ebda enfasi jew mira speċifika.

19

Fil-Georgia, proġetti taħt l-EIDHR huma kkomplementati tajjeb minn azzjonijiet oħra tal-UE, bħal appoġġ tradizzjonali għall-iżvilupp, negozjati għall-Ftehim ta’ Assoċjazzjoni UE-Georgia, u djalogu. Id-djalogu mal-Georgia dwar id-drittijiet tal-bniedem huwa ta’ importanza partikolari peress li jikkonsolida l-proġetti taħt l-EIDHR billi jindirizza l-kwistjonijiet li fuqhom jiffukaw. Fil-pajjiżi l-oħra eżaminati, madankollu, il-proġetti taħt l-EIDHR ma jiffurmawx parti minn approċċ koerenti, strateġiku u koordinat għall-indirizzar ta’ kwistjonijiet relatati mat-tortura u l-piena tal-mewt. Il-proġetti ma jikkomplementawx lil xulxin tajjeb u mhumiex marbuta mal-appoġġ tradizzjonali għall-iżvilupp, tal-Kummissjoni. Barra minn hekk, id-djalogu tal-Kummissjoni ma jikkomplementax il-proġetti taħt l-EIDHR b’mod daqshekk effettiv daqs kemm jista’. Kwistjonijiet relatati mat-tortura ma ġewx indirizzati fi djalogi dwar id-drittijiet tal-bniedem mar-Repubblika Demokratika tal-Kongo u mal-Afrika t’Isfel, minkejja l-fatt li l-proġetti taħt l-EIDHR jiffukaw fuq il-prevenzjoni tat-tortura u r-riabilitazzjoni ta’ vittmi tat-tortura. Il-piena tal-mewt ġiet inkluża fid-djalogu maċ-Ċina dwar id-drittijiet tal-bniedem u fil-konsultazzjoni bejn l-UE u l-Istati Uniti dwar id-drittijiet tal-bniedem, iżda l-kwistjonijiet li tqajmu kienu differenti minn dawk li l-proġetti taħt l-EIDHR iffukaw fuqhom.

20

L-implimentazzjoni tal-approċċ għall-kooperazzjoni għall-iżvilupp ibbażat fuq id-drittijiet tal-bniedem (ara l-paragrafu 8) waqgħet lura. F’Mejju 2014²¹, il-Kummissjoni ppreżentat lill-Kunsill b’”Sett ta’ Għodod” li jistabbilixxi kif il-Kummissjoni se taħdem lejn approċċ għall-kooperazzjoni għall-iżvilupp ibbażat fuq id-drittijiet tal-bniedem. Dan jinkludi listi ta’ kontroll prattiċi u jħabbar l-iżvilupp ta’ pakkett ta’ appoġġ. L-approċċ ibbażat fuq id-drittijiet tal-bniedem għadu jrid jiġi implimentat minkejja li l-ewwel valutazzjoni għandha ssir diġà fl-2016.

Il-proċess għall-għażla ta’ proġetti kien dokumentat tajjeb iżda ma kienx rigoruż biżżejjed

21

Il-proċess għall-għażla ta’ proġetti huwa trasparenti u dokumentat tajjeb. Il-valutazzjonijiet tal-proġetti (ara l-Kaxxa 4) huma ġustifikati b’punteġġi dettaljati minn kull assessur, kif ukoll valutazzjoni narrattiva. Barra minn hekk, il-konklużjonijiet kumplessivi tal-bordijiet ta’ evalwazzjoni huma rrappurtati b’dettall suffiċjenti, inklużi l-klassifikazzjonijiet finali tal-proġetti, id-determinazzjoni tal-livell limitu għall-għażla, spjegazzjoni dwar għalfejn xi proġetti jitqiesu ineliġibbli u l-ġustifikazzjoni għall-valutazzjonijiet mill-ġdid.

Kaxxa 4

Valutazzjoni ta’ proposti għal proġetti

Skont il-Gwida Prattika għal proċeduri għall-għoti ta’ kuntratti għal azzjonijiet esterni tal-Unjoni Ewropea, l-organizzazzjonijiet tas-soċjetà ċivili li jkunu jixtiequ jiksbu għotja l-ewwel iridu jippreżentaw nota kunċettwali li tiddeskrivi l-karatteristiċi prinċipali tal-proġett li jipproponu. Meta n-nota kunċettwali tiġi aċċettata mill-bord ta’ evalwazzjoni, dawn imbagħad jiġu mistiedna jippreżentaw proposta sħiħa għal proġett. Kemm in-nota kunċettwali kif ukoll il-proposta sħiħa jiġu vvalutati minn żewġ persuni, fil-biċċa l-kbira mill-każijiet assessur indipendenti estern u rappreżentant tad-delegazzjoni tal-UE fejn l-azzjoni tkun ippjanata²². Il-valutazzjonijiet jitwettqu bl-użu ta’ sistema ta’ punteġġi u grilji ta’ evalwazzjoni standardizzati bi kriterji li jkopru aspetti ta’ tfassil, rilevanza, kapaċità, fattibbiltà, effettività, sostenibbiltà u kosteffettività. L-għotjiet jingħataw lill-proġetti bl-ogħla punteġġi.

22

Il-grilji ta’ evalwazzjoni standardizzati użati mill-Kummissjoni (ara l-Kaxxa 4) għandhom għadd ta’ nuqqasijiet li jostakolaw it-twettiq ta’ valutazzjonijiet kwalitattivi u oġġettivi:

(a)hemm biss gwida limitata għall-għoti ta’ punteġġi lil diversi kriterji, u ħafna kriterji jużaw formulazzjoni bħal “suffiċjenti”, “xieraq”, “sodisfaċenti” u “magħżul b’mod strateġiku” mingħajr ma jispjegaw preċiżament x’ikun mistenni;

(b)mill-2011 ‘l hawn, ir-rilevanza tal-proġetti qed tiġi vvalutata biss abbażi tan-nota kunċettwali u mhux abbażi tal-proposta sħiħa;

(c)bosta kriterji huma kkombinati f’punteġġ wieħed. Mhuwiex ċar kif il-punteġġi għandhom jingħataw meta l-valutazzjoni tal-kriterji individwali tvarja;

(d)ma hemmx rekwiżiti minimi fejn dawn jistgħu jkunu mistennija għal aspetti essenzjali bħall-fattibbiltà jew l-impatt ta’ proġett.

23

Għal kull sejħa għal proposti, il-Kummissjoni toħroġ linji gwida għall-assessuri. Dawn huma intenzjonati li jispjegaw kif l-assessuri għandhom iwettqu l-valutazzjonijiet tagħhom sabiex jiġi żgurat li l-valutazzjoni kollha jsiru b’mod koerenti u konsistenti. Madankollu, il-linji gwida għall-assessuri ma jimmitigawx biżżejjed in-nuqqasijiet tal-grilji ta’ evalwazzjoni standardizzati (ara l-paragrafu 22) u ma jikkjarifikawx biżżejjed kif ir-rekwiżiti speċifiċi tas-sejħiet għal proposti għandhom jiġu vvalutati.

Fir-rigward tat-tortura, pereżempju, is-sejħiet għal proposti jindikaw li tingħata preferenza lil approċċ olistiku u komprensiv kif ukoll lil azzjonijiet li jesploraw konnessjonijiet bejn il-promozzjoni ta’ drittijiet ekonomiċi, soċjali u kulturali u l-qerda tat-tortura. Fil-każ tal-piena tal-mewt, il-proġetti għandhom jinkludu azzjonijiet li jinvolvu approċċ integrat għall-ġlieda kontra l-piena tal-mewt. Madankollu, dawn il-kriterji ma jiġux ivvalutati jew mogħtija punteġġi b’mod espliċitu.

24

Il-valutazzjonijiet tal-proġetti eżaminati mill-Qorti (ara l-paragrafu 12) mhux dejjem twettqu bir-rigorożità meħtieġa:

(a)għal 25 mill-45 valutazzjoni tal-proġetti eżaminati, mill-inqas valutazzjoni narrattiva waħda ma tagħmel ebda analiżi għal kull kriterju minkejja li dan huwa meħtieġ. Għaldaqstant, dawn il-valutazzjonijiet jipprovdu inqas ġustifikazzjoni;

(b)f’4 mill-45 valutazzjoni tal-proġetti eżaminati, ma ngħatat ebda spjegazzjoni ċara dwar għalfejn ingħataw punteġġi baxxi għal ċerti kriterji;

(c)għal 11 mill-45 valutazzjoni tal-proġetti eżaminati, l-awdituri tal-Qorti nnutaw inkonsistenzi bejn il-punteġġi mogħtija u l-valutazzjonijiet narrattivi. Fil-biċċa l-kbira mill-każijiet, dan kien jinvolvi punteġġi relattivament għoljin fuq kriterji minkejja valutazzjonijiet narrattivi negattivi.

25

L-assessuri spiss joħorġu opinjonijiet differenti għall-istess proġett. Għall-45 proġett eżaminat, kien hemm differenza sinifikanti bejn il-punteġġi taż-żewġ assessuri għal 20 % tal-kriterji kollha²³. Il-kumitat ta’ evalwazzjoni għandu l-għażla li ma jaċċettax il-punteġġi mogħtija mill-assessuri u li jwettaq valutazzjoni mill-ġdid tal-kriterji kollha. Madankollu, l-approċċ lejn il-valutazzjonijiet mill-ġdid ma kienx konsistenti. Għal tlieta mill-ħames sejħiet għal proposti eżaminati, il-kumitat ta’ evalwazzjoni wettaq valutazzjoni mill-ġdid meta d-differenza bejn il-punteġġi totali taż-żewġ valutazzjonijiet tqieset bħala sinifikanti. Barra minn hekk, id-definizzjoni ta’ x’inhi differenza sinifikanti tinbidel ukoll maż-żmien. B’riżultat ta’ dan, għadd ta’ proposti għal proġetti b’differenzi kbar fil-punteġġi ma ġewx ivvalutati mill-ġdid. Għal sejħa waħda għal proposti²⁴, ma kien hemm ebda valutazzjoni mill-ġdid minkejja differenza sinifikanti²⁵ bejn il-punteġġi totali tal-assessuri għal 4 mill-10 proġetti. Għal sejħa oħra għal proposti²⁶, il-valutazzjonijiet mill-ġdid twettqu iżda ma kienx speċifikat għal liema proġetti dan kellu jsir u tlieta mit-tmien proposti ma ġewx ivvalutati mill-ġdid fejn kien hemm differenza sinifikanti bejn il-punteġġi totali taż-żewġ assessuri.

26

L-għotjiet mitluba minn organizzazzjonijiet tas-soċjetà ċivili huma meħtieġa josservaw ċerti limiti. L-ammonti minimi u massimi għal għotjiiet żdiedu matul il-perjodu li kien qed jiġi eżaminat. L-ammont medju tal-kuntratti għal proġetti relatati mal-piena tal-mewt żdied minn EUR 550 000 għas-sejħa għal proposti tal-2008, għal EUR 735 000 għas-sejħa tal-2011. L-ammont medju tal-kuntratti għal proġetti tat-tortura żdied minn EUR 715 000 għas-sejħa għal proposti tal-2007, għal EUR 903 000 għas-sejħa tal-2009. L-ammonti żdiedu biex jitnaqqas l-għadd ta’ kuntratti u għaldaqstant il-volum ta’ xogħol tal-Kummissjoni.

27

Organizzazzjonijiet lokali iżgħar tas-soċjetà ċivili għandhom żvantaġġi kumparattivi meta jitolbu għotjiet minħabba proċeduri ta’ applikazzjoni ingombranti, rekwiżiti tal-lingwa²⁷ u, għal xi sejħiet għal proposti, ir-rekwiżit li jkunu attivi f’aktar minn pajjiż wieħed. L-ammont minimu aktar għoli għal għotjiet għamilha aktar diffiċli li huma japplikaw għal għotjiet ukoll fejn għandhom il-potenzjal li jistabbilixxu proġetti rilevanti u effettivi. Biex timmitiga dan, il-Kummissjoni torganizza seminars u taħriġ għal organizzazzjonijiet lokali tas-soċjetà ċivili, tippromwovi s-sħubija u tippermetti s-subkuntrattar ta’ għotjiet.

L-approċċ xprunat mid-domanda żgura li l-organizzazzjonijiet benefiċjarji kellhom biżżejjed għarfien espert u sjieda tal-azzjonijiet iżda kellu wkoll żvantaġġi

28

L-approċċ xprunat mid-domanda jagħmilha possibbli li kwistjonijiet sensittivi jiġu indirizzati mingħajr il-kunsens tal-gvern. L-applikanti tal-proġetti eżaminati għandhom biżżejjed persunal b’ħiliet tekniċi u, fil-maġġoranza tal-każijiet, kienu diġà implimentaw proġetti ta’ skala u natura simili. Madankollu, f’aktar minn kwart tal-każijiet, il-proġetti qabżu sinifikattivament l-iskala ta’ kwalunkwe attività li l-organizzazzjoni benefiċjarja kienet wettqet fil-passat, u b’hekk ippreżentaw riskju għall-implimentazzjoni adegwata tal-proġett. F’każ wieħed biss minn dawk il-każijiet, madankollu, irriżulta li l-kapaċità limitata tal-organizzazzjoni kienet problema kbira.

29

L-approċċ xprunat mid-domanda għandu għadd ta’ konsegwenzi negattivi:

(a)l-ambitu ġeografiku tal-proġetti jista’ ma jikkoinċidix mal-postijiet fejn jista’ jinkiseb l-akbar impatt permezz tal-EIDHR. Fil-biċċa l-kbira mill-każijiet, il-proġetti jkopru bejn wieħed u ieħor dawk iż-żoni fejn l-organizzazzjonijiet kienu diġà attivi. F’xi każijiet, dan irriżulta f’appoġġ ta’ attivitajiet b’impatt potenzjali limitat ħafna, minħabba li l-proġetti kienu mmirati lejn pajjiżi fejn, għal raġunijiet politiċi, ma jistax ikun raġonevolment mistenni li jsir progress;

(b)fi sforz biex jiksbu għotjiet, organizzazzjonijiet tas-soċjetà ċivili jistgħu jippreżentaw proġetti b’objettivi ambizzjużi żżejjed. Mill-31 proġett eżaminati, il-Qorti identifikat 13-il proġett b’objettivi li kien ċar li kienu ambizzjużi żżejjed. Dawn tipikament huma relatati ma’ bidliet li biex jiġu implimentati jeħtieġu impenn mill-gvern f’pajjiżi fil-mira, iżda ma hemm ebda evidenza li impenn bħal dan jeżisti, anzi pjuttost il-kuntrarju;

(c)organizzazzjonijiet benefiċjarji jistgħu ma jimpenjawx lilhom infushom b’mod ċar f’attivitajiet li jistgħu jitkejlu. Dan jagħmilha diffiċli ħafna biex il-Kummissjoni, fi stadju aktar tard, tivvaluta oġġettivament jekk l-attivitajiet tal-proġett ikunux twettqu b’mod sodisfaċenti. Ġew definiti indikaturi għall-kejl tal-attivitajiet tal-proġetti iżda għalkemm fil-prinċipju indikaturi bħal dawn jistgħu jitkejlu, ġeneralment ma ġewx stabbiliti linji bażi u miri kwantifikati minkejja li dan kien ikun possibbli fil-biċċa l-kbira mill-każijiet.

30

Il-konsegwenzi negattivi tal-approċċ xprunat mid-domanda ma ġewx indirizzati b’mod xieraq. Meta dgħufijiet jiġu identifikati minn assessuri tal-proposti għal proġetti, dan ma jwassalx għal titjib fit-tfassil tal-proġetti²⁸. Din hija opportunità mitlufa.

Il-proġetti ġew implimentati kif ippjanat iżda l-impatt kumplessiv tal-finanzjament taħt l-EIDHR kien limitat

31

Il-Qorti eżaminat jekk il-proġetti ġewx implimentati kif ippjanat f’termini ta’ attivitajiet, baġit u twaqqit. Barra minn hekk, il-Qorti vvalutat jekk il-kosteffettività tal-proġetti tqiesitx b’mod xieraq. Il-Qorti eżaminat ukoll jekk dawn kellhomx l-impatt mistenni u jekk il-kisbiet humiex sostenibbli.

Ġeneralment, l-attivitajiet tal-proġetti twettqu kif ippjanat

32

L-organizzazzjonijiet tas-soċjetà ċivili li jimplimentaw proġetti rrappurtaw dwar l-attivitajiet tagħhom matul u fi tmiem il-perjodi ta’ implimentazzjoni tal-proġetti. Ir-rappurtar dwar il-proġetti huwa ffukat ħafna fuq l-attivitajiet aktar milli fuq il-ksib ta’ objettivi. Dan jostakola t-twettiq ta’ ġestjoni tal-infiq orjentata lejn ir-riżultati.

33

Din il-problema hija relatata mal-fatt li oqfsa loġiċi (ara l-Kaxxa 5) ppreżentati minn organizzazzjonijiet tas-soċjetà ċivili ġeneralment ma jkunux abbozzati tajjeb. Dawn spiss jippreżentaw objettivi speċifiċi, riżultati mistennija u attivitajiet li ma jkunux kompletament koerenti. Fil-verità, il-mudell meħtieġ għall-qafas loġiku mhuwiex adattat tajjeb għal dan it-tip ta’ proġetti u huwa kkumplikat wisq għal ħafna organizzazzjonijiet tas-soċjetà ċivili.

34

Dejjem kien hemm adeżjoni mal-baġits tal-proġetti eżaminati li kważi dejjem intużaw kompletament²⁹. Kollox ma’ kollox, l-attivitajiet prinċipali tal-proġetti twettqu kif ippjanat³⁰. Minkejja dan, fi 8 mis-16-il proġett eżaminat fejn l-implimentazzjoni kienet diġà ntemmet, xi wħud mill-attivitajiet ippjanati ma kinux twettqu. Dan kien spiss relatat mal-fatt li l-proġetti kienu ambizzjużi żżejjed (ara l-paragrafu 29).

Kaxxa 5

Oqfsa loġiċi

Organizzazzjonijiet tas-soċjetà ċivili li jitolbu għotjiet huma meħtieġa jippreżentaw qafas loġiku tal-proġett li jkunu jixtiequ jimplimentaw. Qafas loġiku huwa dokument f’format ta’ tabella standard li jistabbilixxi l-objettivi kumplessivi, l-objettivi speċifiċi, ir-riżultati mistennija u l-attivitajiet ippjanati għal proġett.

35

F’erba’ każijiet, l-implimentazzjoni tal-proġetti kif ippjanat ġie ostakolat minn avvenimenti mhux mistennija, bħal sħab li ma wasslux il-kontributi mistennija tagħhom jew bidliet kbar fl-ambjent politiku. F’dawn il-każijiet, il-kwistjonijiet ġew trattati kif xieraq mill-organizzazzjonijiet tas-soċjetà ċivili f’konsultazzjoni mal-Kummissjoni. Dan sar billi nbidel sieħeb wieħed jew aktar tal-proġett jew billi nbidel l-ambitu ġeografiku tal-proġett.

36

Il-perjodu ta’ implimentazzjoni għal 11-il proġett ġie estiż b’bejn xahrejn u 13-il xahar. L-argumenti li ngħataw għall-estensjoni tal-perjodu ta’ implimentazzjoni ma stabbilixxewx b’mod konvinċenti r-raġuni għalfejn l-għotja ma ntużatx kompletament sa tmiem il-perjodu ta’ implimentazzjoni inizjali jew ma indikawx li kienet meħtieġa estensjoni u li din kienet suffiċjenti biex jinkisbu l-objettivi tal-proġetti. Hemm riskju li l-perjodi ta’ implimentazzjoni tal-proġetti ġew estiżi prinċipalment biex l-organizzazzjonijiet benefiċjarji jonfqu l-baġit bis-sħiħ aktar milli biex jiksbu l-objettivi tal-proġetti.

37

Billi kuntratti ta’ għotjiet jingħataw wara sejħiet għal proposti u mhux għal proċedura tal-offerti, huwa diffiċli biex il-Kummissjoni tiżgura kompletament il-kosteffettività tal-infiq. Barra minn hekk, il-Kummissjoni ma ddefinixxietx punti ta’ riferiment għall-valutazzjoni tal-kosteffettività. Madankollu, ma hemm ebda indikazzjoni li l-ispiża kumplessiva tal-biċċa l-kbira mill-proġetti eżaminati mhijiex raġonevoli għar-riżultati mistennija. F’bosta każijiet, is-salarji individwali huma wkoll relattivament baxxi, li juri d-dedikazzjoni ta’ ħafna mill-membri tal-persunal tal-organizzazzjonijiet tas-soċjetà ċivili li jimplimentaw il-proġetti. Madankollu, fi 3 mill-31 każ eżaminat, madankollu, il-kosteffettività ma kinitx ottima. F’dawk il-każijiet, l-ispiża kumplessiva kienet għolja meta mqabbla mar-riżultati mistennija.

38

Il-Qorti għamlet tqabbil għall-14 mill-31 proġett eżaminat li għandhom l-għan li jipprovdu assistenza direttament lill-benefiċjarji finali³¹. Għal dawn il-proġetti, hemm evidenza li l-proġetti implimentati mill-organizzazzjonijiet li jinsabu f’pajjiżi benefiċjarji huma aktar kosteffettivi minn dawk ibbażati f’pajjiżi oħra. Dawk tal-ewwel jilħqu aktar benefiċjarji finali u għandhom spiża medja aktar baxxa għal kull benefiċjarju li jirċievi assistenza.

39

Il-biċċa l-kbira mill-baġits tal-proġetti eżaminati jinkludu żieda ta’ 7 % tal-ispejjeż diretti biex ikopru spejjeż indiretti. L-organizzazzjonijiet benefiċjarji għandhom interpretazzjonijiet differenti dwar x’inhu kopert minn dan l-ammont b’rata fissa. B’riżultat ta’ dan, il-kera tal-uffiċċji, is-salarji tal-persunal finanzjarju/amministrattiv/maniġment ġenerali u spejjeż oħra jiġu trattati b’mod differenti. Skont il-każ, dawn l-ispejjeż kollha, xi wħud minnhom jew inkella xejn minnhom jiġu inklużi fil-baġit tal-għotja fuq l-ammont b’rata fissa għal spejjeż indiretti.

L-impatt tal-finanzjament taħt l-EIDHR kien limitat mill-fatt li l-kontribuzzjoni finanzjarja modesta taħt l-EIDHR tqassmet iżżejjed u f’ċerti sitwazzjonijiet minn kuntesti politiċi sfavorevoli

40

Il-finanzjament taħt l-EIDHR għall-ġlieda kontra t-tortura u l-piena tal-mewt jirrifletti l-impenn qawwi komuni tal-UE għall-ġlieda kontra t-tortura u l-abolizzjoni tal-piena tal-mewt. B’hekk, huwa għandu l-għan li jsaħħaħ l-influwenza morali tal-UE fuq kwistjonijiet relatati mad-drittijiet tal-bniedem. Madankollu, ir-riżorsi allokati huma relattivament modesti (ara l-paragrafu 10) meta mqabbla mal-isfidi globali ffaċċjati (ara l-paragrafi 1 sa 4). Il-finanzjament disponibbli għall-perjodu 2007-2013 tqassam iżżejjed fuq 183 proġett implimentat f’aktar minn 120 pajjiż madwar id-dinja, u b’hekk tnaqqas l-impatt tiegħu.

41

Ġeneralment kien diffiċli li jitkejlu l-impatti tal-proġetti billi l-impatt mixtieq huwa frekwentement intanġibbli, ma hemmx miri stabbiliti għall-indikaturi tal-prestazzjoni (ara l-paragrafu 29) u r-rappurtar mill-organizzazzjonijiet tas-soċjetà ċivili lill-Kummissjoni jikkonċentra fuq l-attivitajiet (ara l-paragrafu 32). Barra minn hekk, il-progress jiddependi mhux biss fuq il-kisbiet tal-proġetti iżda wkoll fuq ħafna fatturi esoġeni. Dan jagħmilha diffiċli u f’xi każijiet impossibbli li jiġi vvalutat il-punt sa fejn l-attivitajiet ikkontribwixxew għall-progress.

42

Jitwettqu evalwazzjonijiet biex jiġu vvalutati l-impatti tal-proġetti. Madankollu, dawn ma jipprovdux stampa sħiħa billi l-approċċ mhuwiex armonizzat. Tabilħaqq, jitħalla f’idejn l-organizzazzjonijiet benefiċjarji li japplikaw għal għotja biex jiddeċiedu jekk jixtiqux jippjanaw għal evalwazzjoni tal-proġett jew le³².

43

Mill-31 proġett eżaminat, 14 kellhom il-provvediment ta’ assistenza għall-benefiċjarji finali bħala attività prinċipali. 10 rnexxielhom jiksbu dak l-objettiv. Dan huwa ddimostrat bl-għadd ta’ persuni li rċevew assistenza, ir-reputazzjoni tal-organizzazzjonijiet tas-soċjetà ċivili li implimentaw il-proġetti u l-apprezzament tal-benefiċjarji finali kif jidher fl-istatistika u kif ġie espress lill-Qorti waqt l-intervisti. Madankollu, bl-eċċezzjoni tal-proġetti implimentati fil-Georgia, il-proġetti eżaminati għandhom impatt kumplessiv limitat billi jiffukaw fuq gruppi fil-mira żgħar.

44

Għall-erba’ proġetti oħra li prinċipalment jipprovdu assistenza lill-benefiċjarji finali, ma hemm ebda evidenza ta’ impatt sinifikanti. Żewġ proġetti pprovdew appoġġ legali lil individwi li qed jiffaċċjaw il-piena tal-mewt fl-Istati Uniti iżda fi ftit każijiet biss kien possibbli li tiġi evitata l-piena tal-mewt. Żewġ proġetti oħra wasslu għal preżentazzjonijiet fil-qrati f’ħafna pajjiżi fir-rigward ta’ każijiet ta’ tortura, iżda sa issa ftit ġew rappurtati każijiet li rriżultaw f’deċiżjoni pożittiva.

45

Mill-31 proġett eżaminat, 17 kellhom objettivi prinċipali oħra li ma kinux il-provvediment ta’ assistenza għall-benefiċjarji finali. L-implimentazzjoni ntemmet f’disa’ każijiet; f’sitta minn dawk il-każijiet, l-impatt huwa inqas milli mistenni:

(a)proġett li ffoka fuq il-prevenzjoni tat-tortura f’disa’ eks-Repubbliki Sovjetiċi kien parzjalment effettiv fl-istabbiliment ta’ sistemi ta’ monitoraġġ u fil-promozzjoni ta’ mudelli tal-aħjar prattika għar-riabilitazzjoni. Ma hemm ebda evidenza li l-proġett irnexxielu jżid l-interazzjoni bejn il-gvernijiet u s-soċjetà ċivili fil-qasam tat-tortura, il-kapaċità tas-soċjetà ċivili u l-aċċess tal-gruppi ta’ priġunieri l-aktar vulnerabbli għal servizzi ta’ appoġġ;

(b)proġett li indirizza l-piena tal-mewt fi 17-il pajjiż irnexxielu jżid is-sensibilizzazjoni tal-pubbliku, ippromwova t-trasparenza, saħħaħ in-netwerks u l-koalizzjonijiet, u żied il-kapaċità tas-soċjetà ċivili. Madankollu, ma kellux daqstant suċċess fir-rigward tal-objettivi l-aktar sostanzjali tal-proġett, bħall-abolizzjoni tal-piena tal-mewt jew l-istabbiliment ta’ moratorji fuq eżekuzzjonijiet. Fir-rigward tal-iżvilupp tal-politika tal-ġustizzja kriminali u r-riforma legali, kien hemm xi progress f’4 biss mis-17-il pajjiż tal-proġetti u l-objettiv biex jiżdiedu r-ratifikazzjonijiet ta’ konvenzjonijiet internazzjonali kważi ma rnexxa xejn;

(c)proġett wieħed b’fokus fuq il-kundizzjonijiet tad-detenzjoni f’postjiet ta’ detenzjoni ta’ priġunieri militari fil-Georgia ma kellu ebda impatt dimostrat. Postjiet ta’ detenzjoni ta’ priġunieri militari f’kundizzjoni ħażina ngħalqu wara tmiem il-proġett iżda ma hemm ebda evidenza li l-proġett ikkontribwixxa għal dan;

(d)proġett li fittex li jsaħħaħ organizzazzjonijiet li jiġġieldu kontra l-piena tal-mewt f’żewġ Stati Amerikani fl-Istati Uniti kellhom xi impatt, għalkemm ħafna inqas minn dak mistenni;

(e)proġett li l-objettiv tiegħu kien li ċ-Ċina titressaq biex tikkunsidra li tiffirma l-OPCAT u li jikkontribwixxi għall-prevenzjoni tat-tortura u ta’ forom oħra ta’ trattament ħażin fiċ-Ċina ma kisibx il-biċċa l-kbira mir-riżultati iddettaljati tal-proġett. Kien hemm xi progress fir-rigward tas-superviżjoni ta’ ċentri ta’ detenzjoni ta’ qabel il-proċess, u l-liġi kriminali ġiet emendata biex tiġi aktar konformi ma’ standards internazzjonali. Madankollu, ma nkisbet ebda kunsiderazzjoni akbar tal-OPCAT, ma ġiet implimentatata ebda linji gwida ta’ implimentazzjoni ġdida fir-rigward ta’ evidenza miksuba illegalment, skema pilota għall-monitoraġġ ġiet operata f’ċentru ta’ detenzjoni wieħed biss u ma ġie stabbilit ebda mekkaniżmu aħjar għall-ilmenti;

(f)proġett wieħed fittex li jnaqqas l-użu tal-piena tal-mewt fiċ-Ċina billi jippromwovi d-diskrezzjoni ġudizzjarja permezz tat-taħriġ ta’ mħallfin fil-qrati lokali u l-iżvilupp ta’ linji gwida stretti dwar l-għoti ta’ sentenzi u l-evidenza għal proċeduri ġudizzjarji. Matul il-perjodu ta’ implimentazzjoni tal-proġett, seħħew bosta bidliet pożittivi. Bosta biċċiet ta’ leġiżlazzjoni u bosta politiki relatati mal-piena tal-mewt ġew riformati, eż. l-istandard tal-għoti ta’ sentenzi f’każijiet ta’ piena tal-mewt ġie unifikat, il-piena tal-mewt ingħatat biss lil kriminali li kienu wettqu reati estremament serji u 13-il reat mhux vjolenti ma baqgħux eliġibbli għall-piena tal-mewt. Madankollu, ma tista’ ssir ebda rabta diretta bejn il-proġett u dawn il-bidliet.

46

Għat-tmien proġetti li għadhom għaddejjin, għadu kmieni wisq biex jintlaħqu konklużjonijiet dwar l-impatt tagħhom. Madankollu, hemm indikazzjonijiet li mill-inqas żewġ proġetti se jkollhom inqas impatt milli mistenni:

(a)proġett wieħed jappoġġa konformità domestika akbar f’sitt pajjiżi Afrikani b’obbligi, normi u proċeduri internazzjonali fir-rigward tal-liġi tat-tortura. Għalkemm is-sessjonijiet ta’ ħidma rnexxew, kif jidher mill-għadd dejjem jiżdied ta’ parteċipanti, ma hemm ebda evidenza li l-proġett kellu impatt sostanzjali;

(b)proġett ieħor kien jinvolvi riċerka għall-iżvilupp ta’ settijiet ta’ linji gwida għal interpretazzjoni aħjar tal-politika fil-qasam kriminali minn qrati Ċiniżi. Il-linji gwida ġew ippreżentati lill-Qorti Suprema tal-Poplu iżda ma kien hemm ebda reazzjoni sa issa. L-isforzi li saru mhux se jkollhom impatt jekk l-awtoritajiet ġudizzjarji mhumiex lesti jużaw il-linji gwida. Mhux probabbli li jkun hemm eżitu pożittiv billi l-uffiċjali tal-istat qed isibuha aktar bi tqila li jappoġġaw inizjattivi li jiffavorixxu l-abolizzjoni tal-piena tal-mewt.

47

Hemm diversi raġunijiet għalfejn l-impatt tal-proġetti huwa limitat:

(a)xi wħud mill-objettivi tal-proġetti kienu ambizzjużi żżejjed u għaldaqstant ma setgħux jintlaħqu (ara l-paragrafu 29);

(b)il-progress fil-qasam tat-tortura u l-piena tal-mewt huwa ġeneralment bil-mod u għandu tendenza li jieħu aktar żmien mill-proġetti nfushom;

(c)il-kuntest politiku fil-pajjiżi mmirati ma kienx dejjem iwassal għal progress sostanzjali. Ir-rieda tal-gvern hija partikolarment importanti għal objettivi ta’ proġetti li ma jimmirawx direttament lejn il-benefiċjarji finali.

48

Minkejja li l-progress jiddependi mhux biss fuq il-kisbiet tal-proġetti iżda wkoll fuq fatturi esoġeni (ara l-paragrafu 41), hemm indikazzjonijiet li sitta mill-proġetti eżaminati li kkontribwixxew lejn l-abolizzjoni tal-piena tal-mewt fl-Istati Uniti kellhom impatt kombinat pożittiv. Il-kontribut tagħhom ħa diversi forom. Erba’ proġetti ffukaw fuq is-sensibilizzazzjoni, pereżempju bl-għoti ta’ setgħa lill-ilħna tal-familji ta’ dawk ġustizzjati, l-operat ta’ bureau ta’ kelliema nazzjonali jew it-twettiq ta’ kampanja mill-midja fuq skala nazzjonali. Żewġ proġetti kienu jinvolvu t-twettiq ta’ riċerka, wieħed dwar kif jistgħu jiġu influwenzati dawk li jfasslu l-politika u l-ieħor dwar il-valutazzjoni tas-sitwazzjoni f’erba’ stati fir-rigward tal-piena tal-mewt. Dawn il-proġetti kkontribwixxew għal żviluppi pożittivi (ara l-Kaxxa 6) għalkemm ma jistax jiġi vvalutat il-livell preċiż ta’ dan il-kontribut. Hemm indikazzjonijiet li l-proġetti ta’ sensibilizzazzjoni kellhom aktar impatt miż-żewġ proġetti li kienu jinvolvu riċerka.

Kaxxa 6

Żviluppi fl-Istati Uniti fir-rigward tal-piena tal-mewt

Żviluppi fl-Istati Uniti fir-rigward tal-piena tal-mewt kienu fil-biċċa l-kbira pożittivi matul il-perjodu li kien qed jiġi eżaminat. Il-piena tal-mewt ġiet abolita fi New Mexico (fl-2009), f’Illinois (fl-2011), f’Connecticut (fl-2012) u f’Maryland (fl-2013), l-għadd ta’ sentenzi tal-mewt niżel minn 118 fl-2009 għal 83 fl-2013 u l-għadd ta’ eżekuzzjonijiet niżel minn 52 fl-2009 għal 39 fl-2013³³.

Il-kisbiet tal-proġetti huma sostenibbli iżda l-għotjiet ma għamlux lill-organizzazzjonijiet tas-soċjetà ċivili aktar awtosostenibbli

49

Il-proposti għal proġetti eżaminati jindirizzaw is-sostenibbiltà finanzjarja, istituzzjonali u tal-politika. Barra minn hekk, is-sostenibbiltà tar-riżultati hija koperta fir-rapporti li ġew ippreżentati minn organizzazzjonijiet tas-soċjetà ċivili fi tmiem l-implimentazzjoni tal-proġetti³⁴. Għalkemm l-impatti tal-proġetti spiss ma jilħqux l-aspettattivi (ara l-paragrafi 43 sa 48), il-proġetti kkontribwixxew għal bidliet li x’aktarx huma permanenti.

50

Barra minn hekk, l-għotjiet li ngħataw, f’bosta każijiet ippermettew lill-organizzazzjonijiet benefiċjarji jespandu l-ambitu ġeografiku tagħhom, li kien ta’ benefiċċju għall-organizzazzjoni. F’xi każijiet, l-ambitu tematiku tal-organizzazzjonijiet benefiċjarji wkoll issaħħaħ permezz tal-għotja taħt l-EIDHR.

51

Madankollu, il-biċċa l-kbira mill-organizzazzjonijiet tas-soċjetà ċivili mhumiex awtosostenibbli. Xi wħud mill-organizzazzjonijiet tas-soċjetà ċivili kkonċernati jirnexxielhom jiksbu parti mill-ħtiġijiet ta’ finanzjament tagħhom permezz ta’ attivitajiet li jiġġeneraw l-introjtu jew minn donazzjonijiet mill-pubbliku ġenerali, iżda kumplessivament dan jibqa’ limitat ħafna. Biex jiffinanzjaw l-attivitajiet tagħhom, huma dipendenti ħafna fuq għotjiet mill-ftit donaturi li jipprovdu finanzjament għall-ġlieda kontra t-tortura u l-piena tal-mewt.

52

Il-fatt li l-organizzazzjonijiet tas-soċjetà ċivili mhumiex awtosostenibbli jipperikola l-kontinwità tal-attivitajiet tagħhom. Is-sospensjoni jew il-waqfien ta’ finanzjament taħt l-EIDHR spiss iwassal biex l-organizzazzjonijiet benefiċjarji jnaqqsu għal xejn l-attivitajiet tagħhom u jagħtu s-sensja lil membri tal-persunal, u b’hekk jitilfu għarfien espert. F’xi każijiet, in-nuqqas ta’ awtosostenibbiltà tipperikola wkoll il-kontinwità tal-organizzazzjonijiet tas-soċjetà ċivili nfushom.

53

Mill-31 proġett li ġew eżaminati 5 biss kienu jinkludu attivitajiet biex l-organizzazzjonijiet tas-soċjetà ċivili jsiru aktar awtosostenibbli. L-objettiv ma nkisibx fi tliet każijiet minħabba li l-attivitajiet ippjanati li jiġġeneraw l-introjtu ma ġewx stabbiliti jew minħabba li ma nkisbitx is-sjieda tas-servizzi mill-komunità. F’żewġ każijiet oħra, l-awtosostenibbiltà ġiet stabbilita b’suċċess:

(a)fir-Repubblika Demokratika tal-Kongo, proġett li ffinanzja ċentri lokali biex jipprovdi appoġġ psikoloġiku u legali għal vittmi ta’ vjolenza sesswali rnexxielu jagħmel iċ-ċentri awtosostenibbli. Il-proġett għamel dan billi stabbilixxa diversi attivitajiet li jiġġeneraw l-introjtu, bħall-agrikoltura, il-ħami, il-karpenterija u x-xogħol tal-labra tal-malja, jew billi pprovda mikrokreditu għall-komunità lokali;

(b)proġett fl-Istati Uniti ppermetta li organizzazzjonijiet lokali tas-soċjetà ċivili f’żewġ stati jiżviluppaw pjan għall-ġbir ta’ fondi sabiex jiżguraw is-sostenibbiltà finanzjarja tagħhom. Iż-żewġ affiljati saru finanzjarjament sostenibbli, mingħajr finanzjament mill-organizzazzjoni ta’ koordinazzjoni fil-livell nazzjonali.

18Rapporti dwar il-Ġestjoni tal-Azzjoni Esterna.

19Fil-perjodu li kien qed jiġi eżaminat, dokumenti ta’ strateġija bħal dawn kienu jeżistu għall-perjodi 2007-2010 u 2011-2013.

20Ammont allokat, prijoritajiet u approċċ għall-allokazzjoni tal-fondi.

21Għalkemm il-Pjan ta’ Azzjoni tal-Qafas Strateġiku u l-Pjan ta’ Azzjoni dwar id-Drittijiet tal-Bniedem u d-Demokrazija (ara l-paragrafu 5) jistipulaw li dan kellu jiġi ffinalizzat fl-2013.

22Meta l-proġett jikkonċerna azzjonijiet f’aktar minn pajjiż wieħed, huwa jiġi vvalutat minn rappreżentant tad-direttorat reġjonali tad-DĠ Żvilupp u Kooperazzjoni.

23Differenza ta’ mill-inqas żewġ punti minn ħamsa fi kriterju wieħed. Billi kull valutazzjoni fiha 17-il kriterju, il-Qorti eżaminat 765 kriterju b’kollox.

24Is-sejħa għal proposti 126-224.

25Ogħla minn 10 mill-50 punt.

26Is-sejħa għal proposti 131-085.

27L-applikazzjonijiet iridu jiġu introdotti bl-Ingliż, bil-Franċiż jew bl-Ispanjol.

28L-Artikolu 204.5 tar-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1) jiddikjara li l-proposta ma tistax tinbidel b’mod sostanzjali.

29Medja ta’ 97.8 %.

30Għalkemm din il-verifikazzjoni kienet diffiċli għall-10 każijiet fejn anke l-attivitajiet prinċipali tal-proġetti ma kinux kwantifikati (ara l-paragrafu 29).

31Mill-183 kuntratt ta’ għotja ffirmat fil-perjodu 2007-2013, 76 kienu jikkonċernaw proġetti li l-attività prinċipali tagħhom kienet li jipprovdu assistenza għal benefiċjarji finali, eż. vittmi tat-tortura.

32Fi 18 biss mill-31 proġett eżaminat saret proviżjoni biex jitwettqu evalwazzjonijiet tal-proġetti fi tmiem il-proġett. Ara wkoll il-paragrafu 26 tar-Rapport Speċjali Nru 18/2014 tal-Qorti li jikkonċerna s-sistemi ta’ evalwazzjoni u ta’ monitoraġġ orjentat lejn ir-riżultati tal-EuropeAid (http://eca.europa.eu).

33Sors: Death Penalty Information Center (Iċ-Ċentru ta’ Informazzjoni dwar il-Piena tal-Mewt). Fl-2015, il-piena tal-mewt ġiet abolita wkoll fin-Nebraska.

34Il-Qorti nnutat eċċezzjoni waħda biss.

Konklużjonijiet u rakkomandazzjonijiet

54

L-appoġġ taħt l-EIDHR għall-ġlieda kontra t-tortura, ir-riabilitazzjoni ta’ vittmi tat-tortura u l-abolizzjoni tal-piena tal-mewt kien effettiv parzjalment biss billi l-finanzjament modest ma kienx immirat bl-aħjar mod u l-progress kien ostakolat minn kuntesti politiċi sfavorevoli.

Rakkomandazzjoni 1

Immirar aħjar tar-riżorsi modesti

Il-Kummissjoni għandha tikkonċentra l-finanzjament taħt l-EIDHR fuq il-kwistjonijiet l-aktar rilevanti u fuq il-pajjiżi bl-akbar ħtiġijiet u fejn jista’ jiġi mistenni li jkun hemm l-akbar impatt, f’konformità mal-prijoritajiet definiti fl-istrateġiji tal-pajjiżi dwar id-drittijiet tal-bniedem.

55

Il-Kummissjoni tikseb informazzjoni adegwata dwar sitwazzjonijiet ta’ drittijiet tal-bniedem f’pajjiżi sħab u tistabbilixxi prijoritajiet xierqa għal kull pajjiż sieħeb. Għalkemm ġeneralment il-finanzjament kien allokat tajjeb, il-Kummissjoni ma tiħux biżżejjed kont ta’ dawn il-prijoritajiet. Barra minn hekk, f’ħafna pajjiżi l-proġetti ffinanzjati minn għotjiet taħt l-EIDHR mhumiex komplementati biżżejjed minn, jew koordinati biżżejjed, ma’ azzjonijiet oħra tal-UE, bħal appoġġ tradizzjonali għall-iżvilupp u djalogu mal-pajjiż sieħeb. L-approċċ, xprunat mid-domanda, għall-finanzjament tal-proġetti żgura li ġeneralment, il-proġetti ġew implimentati minn organizzazzjonijiet tas-soċjetà ċivili motivati u b’għarfien espert tekniku u ta’ ġestjoni tajjeb. Għalkemm il-proċess tal-għażla ta’ proġetti kien dokumentat tajjeb, dan ma kienx rigoruż biżżejjed u ċerti żvantaġġi tal-approċċ xprunat mid-domanda ma kinux mitigati biżżejjed. F’każijiet fejn il-proġetti magħżula kellhom objettivi ambizzjużi żżejjed jew ma kinux ċari biżżejjed dwar x’kellu jinkiseb preċiżament, ma sarx titjib fid-disinji tal-proġetti (ara l-paragrafi 14 sa 30).

Rakkomandazzjoni 2

Titjib tal-koordinazzjoni ma’ azzjonijiet oħra tal-UE

Il-Kummissjoni għandha, kull fejn huwa possibbli, tiddikjara pubblikament il-prijoritajiet tal-UE kif definiti fl-istrateġiji tal-pajjiżi dwar id-drittijiet tal-bniedem u għandha tiffoka l-għażla tal-proġetti, l-appoġġ għall-iżvilupp tradizzjonali tal-Kummissjoni u d-djalogu politiku fuq dawk il-prijoritajiet b’mod koordinat. Barra minn hekk, il-Kummissjoni għandha tiżgura l-implimentazzjoni fil-pront tal-approċċ ibbażat fuq id-drittijiet tal-bniedem.

Rakkomandazzjoni 3

Titjib tal-għażla tal-proġetti

Il-Kummissjoni għandha ttejjeb ulterjurment il-grilji ta’ evalwazzjoni standardizzati u l-linji gwida għall-assessuri sabiex tiżgura li l-valutazzjonijiet kollha jkunu koerenti u konsistenti. Għandu jkun perfettament ċar għall-assessuri, preċiżament liema kriterji għandhom jivvalutaw u kif għandhom jagħtu l-punteġġi. Il-valutazzjonijiet infushom għandhom jitwettqu b’mod aktar rigoruż u għandhom jipprovdu spjegazzjonijiet ċari għall-kriterji kollha vvalutati. L-approċċ ta’ valutazzjoni mill-ġdid għandu jkun ċar u jiġi applikat b’mod konsistenti.

Rakkomandazzjoni 4

Użu aħjar tal-possibbiltajiet għat-titjib tal-proposti għal proġetti fejn l-assessuri jkunu identifikaw dgħufijiet fit-tfassil

Il-Kummissjoni għandha, b’mod aktar sistematiku, tistieden lill-applikanti biex jaġġustaw il-proposti tagħhom għal proġetti tagħhom biex jiġi żgurat li d-dgħufijiet identifikati mill-assessuri jittieħdu inkunsiderazzjoni aħjar, filwaqt li tissalvagwardja li l-aġġustamenti ma jkunux sostanzjali sabiex it-trattament ġust u indaqs jibqa’ garantit.

56

Kollox ma’ kollox, l-attivitajiet tal-proġetti twettqu kif ippjanat u huma ġeneralment kosteffettivi, b’mod partikolari l-proġetti implimentati minn organizzazzjonijiet tas-soċjetà ċivili f’pajjiżi sħab. Ir-riżultati miksuba mill-għotjiet huma sostenibbli. Madankollu, is-sistemi għall-kejl tal-impatti huma pjuttost dgħajfa, b’oqfsa loġiċi għall-proġetti li mhumiex ċari, nuqqas ta’ punti ta’ riferiment u miri definiti b’mod ċar, u approċċ inkonsistenti għall-evalwazzjonijiet tal-proġetti. Meta l-proġetti jipprovdu assistenza għall-vittmi, l-impatt huwa tanġibbli, għalkemm limitat għal gruppi fil-mira relattivament żgħar. Huwa diffiċli li jiġi vvalutat il-kontribut ta’ proġetti li jfittxu li jiksbu riformi leġiżlattivi jew ta’ politika billi l-progress tipikament jiddependi wkoll fuq ħafna fatturi oħra. F’bosta każijiet, l-impatti tal-proġetti ġew ostakolati minn kuntesti politiċi sfavorevoli. Il-kisbiet li saru huma sostenibbli. Madankollu, ħafna mill-organizzazzjonijiet tas-soċjetà ċivili li ġew appoġġati jiddependu fil-biċċa l-kbira fuq appoġġ finanzjarju u l-intensità tal-attivitajiet tagħhom spiss tonqos b’mod sinifikanti meta l-finanzjament taħt l-EIDHR jintemm (ara l-paragrafi 32 sa 53).

Rakkomandazzjoni 5

Żvilupp ulterjuri tal-qafas ta’ kejl tal-prestazzjoni

Il-Kummissjoni għandha tissimplifika l-mudell għall-qafas loġiku ta’ proġetti taħt l-EIDHR sabiex ir-rabtiet bejn l-objettivi, l-attivitajiet u l-impatti jsiru aktar ċari. Indikaturi tal-impatt u miri li jistgħu jitkejlu għandhom jiġu definiti abbażi ta’ linji bażi u attivitajiet tal-proġetti li jkunu ppjanati. L-approċċ għall-evalwazzjonijiet tal-proġetti għandu jiġi armonizzat.

Rakkomandazzjoni 6

Fokus akbar fuq it-titjib tas-sostenibbiltà ta’ organizzazzjonijiet benefiċjarji

Fis-sejħa tagħha għal proposti, il-Kummissjoni għandha tippromwovi miżuri biex l-organizzazzjonijiet tas-soċjetà ċivili jsiru aktar awtosostenibbli, eż. permezz ta’ koordinazzjoni tad-donaturi, u għandha tqis modi ta’ kif tipprovdi appoġġ kontinwat għal organizzazzjonijiet benefiċjarji li jkollhom prestazzjoni tajba.

Dan ir-Rapport ġie adottat mill-Awla III, immexxija mis-Sur Karel PINXTEN, Membru tal-Qorti tal-Awdituri, fil-Lussemburgu fil-laqgħa tagħha tat-30 ta’ Ġunju 2015.

Għall-Qorti tal-Awdituri

Vítor Manuel da SILVA CALDEIRA
President

Annessi

Anness I

Il-piena tal-mewt fl-Afrika

Sors: Eurostat.

Anness II

Il-piena tal-mewt fl-Asja

Din id-deżinjazzjoni ma għandhiex tiġi interpretata bħala rikonoxximent ta' Stat tal-Palestina u hija mingħajr preġudizzju għall-pożizzjonijiet individwali tal-Istati Membri dwar din il-kwistjoni.

Sors: Eurostat.

Anness III

Il-piena tal-mewt fl-Amerika Latina

Sors: Eurostat.

Anness IV

Il-piena tal-mewt fl-Istati Uniti

Sors: Eurostat.

Anness V

Sejħiet globali għal proposti 2007-2013

Sejħa għal proposti
Tip udeskrizzjoni
Suġġett
Tema
Ammont tal-għotja skont il-proġett
(EUR)
Durata
Ammont allokat inizjalment
(EUR)
Ammont mogħti finalment
(EUR)

126-224
Sejħa globali
“Sejħa Ristretta għal Proposti 2007”
Tortura
Appoġġ għal azzjonijiet tad-Drittijiet tal-Bniedem u tad-Demokrazija fir-rigward ta’ Tortura u forom oħra ta’ trattament ħażin
Grupp 1: Prevenzjoni tat-Tortura (30 % tal-ammont)
Grupp 2: Riabilitazzjoni ta’ vittmi tat-tortura (70 % tal-ammont)
Minimu:
200 000
Massimu:
1 500 000
Minimu:
12-il xahar
Massimu:
36 xahar
22 000 000
22 171 837

127-238
Sejħa globali
“Sejħa Miftuħa għal Proposti 2008”
Piena tal-Mewt
Azzjonijiet li jappoġġaw kwistjonijiet tad-drittijiet tal-bniedem u tad-demokrazija koperti mil-Linji Gwida tal-UE dwar il-Piena tal-Mewt
Minimu:
150 000
Massimu:
1 000 000
Minimu:
12-il xahar
Massimu:
36 xahar
4 000 000
8 244 166

128-815
Sejħa globali
“Sejħa Ristretta għal Proposti 2009”
Tortura
Appoġġ għal azzjonijiet tad-Drittijiet tal-Bniedem u tad-Demokrazija fir-rigward ta’ Tortura u forom oħra ta’ trattament ħażin
Minimu:
200 000
Massimu:
1 500 000
Minimu:
18-il xahar
Massimu:
36 xahar
20 000 000
25 266 659

131-085
Sejħa globali
“Sejħa Ristretta għal Proposti 2011”
Tortura / Piena tal-Mewt
Grupp 1: Tisħiħ tar-rwol ta’ netwerks tas-soċjetà ċivili fil-promozzjoni tad-drittijiet tal-bniedem u ta’ riforma demokratika
‘=> mhux speċifikament relatat mat-Tortura; proġett wieħed biss tal-Grupp 1 inkluż fl-ambitu tal-awditjar
Grupp 2: Azzjonijiet li jappoġġaw il-Linji Gwida tal-UE dwar l-abolizzjoni tal-Piena tal-Mewt
Minimu:
200 000
Massimu: 1 500 000
Minimu:
18-il xahar
Massimu:
36 xahar
Grupp 1: 14 600 000
Grupp 2: 7 000 000
Grupp 1: 855 324 (relatat biss mal-proġett kopert mill-awditu)
Grupp 2: 6 618 135

132-762
Sejħa globali
“Sejħa Ristretta għal Proposti 2012”
Tortura
Ġlieda kontra l-impunità fuq
Grupp 1: Azzjonijiet tas-Soċjetà Ċivili kontra t-tortura, u t-trattament jew kastig krudili, inuman jew degradanti ieħor
Grupp 2: Azzjonijiet tas-Soċjetà Ċivili li jippromwovu l-funzjonament effettiv tal-Qorti Kriminali Internazzjonali u tas-Sistema tal-Istatut ta’ Ruma
‘=> Grupp 2 mhux inkluż fl-ambitu tal-awditjar
Minimu:
500 000
Massimu:
1 500 000
Minimu:
24 xahar
Massimu:
36 xahar
Grupp 1: 16 215 000
Grupp 2: 6 000 000
21 219 618

Sors: Il-Kummissjoni Ewropea.

Anness VI

Proġetti li għalihom l-awdituri tal-Qorti analizzaw il-valutazzjoni ta’ noti kunċettwali u proposti sħaħ, li saret mill-Kummissjoni

Pajjiż
Numru tal-kuntratt
Sejħa għal proposti
Suġġett
Benefiċjarju
Isem il-proġett
Ammont tal-għotja
(EUR)
Raġuni għall-għażla

Il-Georgia
2008/148-044
2007/126-224
Tortura
Assoċjazzjoni Libertà u Ġustizzja
Prevention of torture in military guardhouses (Prevenzjoni tat-tortura f’postjiet ta’ detenzjoni ta’ priġunieri militari)
204 961.00
Awditjat

2008/148-184
2007/126-224
Tortura
Empathy Association
Strengthening the System of Rehabilitation for Torture Victims in Georgia (Tisħiħ tas-Sistema ta’ Riabilitazzjoni għall-Vittmi tat-Tortura fil-Georgia)
679 937.00
Awditjat

Iċ-Ċina
2008/148-024
2007/126-224
Tortura
The Great Britain China Centre
Prevention of Torture in the PRC (Prevenzjoni tat-Tortura fl-RPĊ)
787 966.00
Awditjat

Ir-Repubblika Demokratika tal-Kongo
2008/148-156
2007/126-224
Tortura
Solidarité Pour La Promotion Sociale Et La Paix Asbl
Assistance et réhabilitation des victimes de la torture en RDC (Assistenza u riabilitazzjoni tal-vittmi tat-tortura fir-Repubblika Demokratika tal-Kongo (RDK))
421 836.00
Awditjat

L-Arġentina, il-Brażil, Madagascar, il-Marokk, it-Tajlandja u t-Turkija
2008/148-045
2007/126-224
Tortura
Assoċjazzjoni għall-prevenzjoni tat-tortura
Preventing torture through the promotion of the Optional Protocol to the convention against Torture in five target countries (Prevenzjoni tat-tortura permezz tal-promozzjoni tal-Protokoll Fakultattiv għall-konvenzjoni kontra t-Tortura f’ħames pajjiżi fil-mira)
986 306.00
Il-punteġġi tal-assessuri huma sinifikattivament differenti

Il-Moldova
2008/148-070
2007/126-224
Tortura
Programm ta’ Żvilupp tan-Nazzjonijiet Uniti
Support for the strengthening the national preventive mechanism as per OPCAT provisions (Appoġġ għat-tisħiħ tal-mekkaniżmu preventiv nazzjonali skont id-dispożizzjonijiet tal-OPCAT)
640 000.00
Il-punteġġi tal-assessuri huma sinifikattivament differenti

Iżrael
2009/148-034
2007/126-224
Tortura
Adalah-The legal Center for Arab minority rights in Israel
Combating and preventing torture and ill-treatment of Palestinian prisoners held in Israeli prisons and Palestinian civilians in the Occupied Palestinian Territory (Il-ġlieda kontra u l-prevenzjoni tat-tortura u t-trattament ħażin ta’ priġunieri Palestinjani miżmuma f’ħabsijiet Iżraeljani u ta’ pajżana Palestinjani fit-Territorju Palestinjan Okkupat)
638 651.00
Ma ntagħżilx għal ftit

L-Arġentina
mhux ikkuntrattat
2007/126-224
Tortura
Comité para la defensa de la salud, la ética profesional y los derechos humanos asocian civil
Programa de asistencia y rehabilitación a víctimas de la represión y la tortura en contextos de acciones judiciales por crímenes de las humanidad (Programm ta’ assistenza u riabilitazzjoni ta’ vittmi ta’ soppressjoni u tat-tortura fil-kuntest ta’ azzjonijiet ġudizzjarji għal delitti kontra l-umanità)
683 708.00
Ma ntagħżilx għal ftit

L-Indja
mhux ikkuntrattat
2007/126-224
Tortura
Stichting Interkerkelijke Organisatie voor Ontwikkelingswerking
Reducing the impact of conflict among disadvantaged groups in Nepal (Tnaqqis tal-impatt tal-kunflitt fost gruppi żvantaġġati fin-Nepal)
530 243.00
Isem il-proġett mhuwiex relatat mal-objettiv tas-sejħa globali

Il-Kenja
2008/148-075
2007/126-224
Tortura
Unità Mediko-Legali Indipendenti
Initiative of holistic rehabilitation and prevention of torture-project (Inizjattiva ta’ riabilitazzjoni olistika u proġett għall-prevenzjoni tat-tortura)
1 058 322.00
Il-punteġġi tal-assessuri huma sinifikattivament differenti

Il-Georgia
2013/318-878
2013/132-762
Tortura
Empathy Association
Caucasian Anti – Torture Network: Multi Rehabilitation Services for Torture Victims and Fight Impunity (Netwerk Kawkasu Kontra t-Tortura: Servizzi Multi-Riabilitattivi għall-Vittmi tat-Tortura u l-Ġlieda kontra l-Impunità)
980 000.00
Awditjat

Iċ-Ċina
2013/318-802
2013/132-762
Tortura
The Rights Practice Lbg
Fighting torture in China: strengthening the role of civil society (Ġlieda kontra t-tortura fiċ-Ċina: tisħiħ tar-rwol tas-soċjetà ċivili)
662 500.00
Awditjat

L-Afrika t’Isfel
2013/318-879
2013/132-762
Tortura
Stichting Young In Prison (YIP)
Ending impunity in torture and cruel, inhuman and degrading treatment of children in prison in South Africa and Malawi (Tintemm l-impunità fit-tortura u f’trattament krudili, inuman u degradanti ta’ tfal fil-ħabs fl-Afrika t’Isfel u fil-Malawi).
882 817.00
Awditjat

Londra, ir-Renju Unit
2013/318-874
2013/132-762
Tortura
The Redress Trust Limited LBG
Reparation for Torture: Global Sharing of Expertise Target countries (Riparazzjoni għat-Tortura: Kondiviżjoni Globali ta’ Għarfien Espert) Pajjiżi fil-mira: il-Kenja, il-Perù, il-Libja u n-Nepal (b’xi attivitajiet li jinvolvu sa 15-il pajjiż fl-Afrika, fl-Asja, fl-Amerika Latina, fil-Lvant Nofsani u fl-Ewropa
1 194 521.00
Awditjat

Ir-Repubblika Demokratika tal-Kongo
2013/318-886
2013/318-886
Tortura
Ċentru Internazzjonali għall-Ġustizzja Tranżizzjonali - International Center For Transitional Justice Asbl
Complementarity in practice: strengthening the national judicial response to international crimes in Democratic Republic of Congo (DRC) and Cote d’Ivoire (Il-komplementarjetà fil-prattika: tisħiħ tar-rispons ġudizzjarju nazzjonali għal reati internazzjonali fir-Repubblika Demokratika tal-Kongo (RDK) u fil-Kosta tal-Avorju)
959 965.00
Awditjat

Il-Kolombja
2013/318-801
2013/132-762
Tortura
Corporación centro de atención psicosocial
Prevención y Atención Integral a personas y familias víctimas de tortura en Colombia y Ecuador (Prevenzjoni u Twissija Integrali għal persuni u familji li huma vittmi tat-tortura fil-Kolombja u fl-Ekwador)
738 410.00
Ma ntagħżilx għal ftit

Pajjiżi AKP
2013/318-847
2013/132-762
Tortura
Omega Research Foundation Limited
Towards stronger controls on the supply and use of torture technologies (Lejn kontrolli aktar b’saħħithom fuq il-provvista u l-użu ta’ teknoloġiji tat-tortura)
1 059 387.00
Il-punteġġi tal-assessuri huma sinifikattivament differenti

L-Uganda
2013/318-799
2013/132-762
Tortura
African Centre For
Treatment And
Rehabilitation Of
Torture Victims
(Organizzazzjoni Nongovernattiva)
Strengthening and enhancing torture prevention, rehabilitation and accountability in East Africa (Tisħiħ u titjib tal-prevenzjoni, ir-riabilitazzjoni u r-responsabbiltà għat-tortura fl-Afrika tal-Lvant)
1 200 000.00
Il-punteġġi tal-assessuri huma sinifikattivament differenti

L-Istati Uniti tal-Amerka
2009/167-748
2008/127-238
Piena tal-Mewt
Murder Victim’s Families For Human Rights (Korporazzjoni Mingħajr Skop ta’ Qligħ)
Voices of Victims Against the Death Penalty (Ilħna ta’ Vittmi Kontra l-Piena tal-Mewt)
485 615.65
Awditjat

2009/167-820
2008/127-238
Piena tal-Mewt
The National Coalition To Abolish The Death Penalty
National Coalition to Abolish the Death Penalty Intensive Assistance Program (Programm Intensiv ta’ Assistenza: Koalizzjoni Nazzjonali għall-Abolizzjoni tal-Piena tal-Mewt)
305 060.86
Awditjat

2009/167-888
2008/127-238
Piena tal-Mewt
Witness To Innocence Corporation
American DREAM Campaign (Kampanja American DREAM)
374 944.62
Awditjat

2009/211-244
2008/127-238
Piena tal-Mewt
American Bar Association Fund
The Death Penalty Assessments Project: Toward a Nationwide Moratorium on Executions (Il-Proġett ta’ Valutazzjonijiet tal-Piena tal-Mewt: Lejn Moratorju Nazzjonali fuq l-Eżekuzzjonijiet)
708 162.00
Awditjat

Iċ-Ċina
2009/167-381
2008/127-238
Piena tal-Mewt
The Great Britain China Centre
Promoting Judicial Discretion in the Restriction and Reduction of Death Penalty Use (Promozzjoni ta’ Diskrezzjoni Ġudizzjarja fir-Restrizzjoni u t-Tnaqqis tal-Użu tal-Piena tal-Mewt)
576 723.00
Awditjat

Londra, ir-Renju Unit
2009/167-880
2008/127-238
Piena tal-Mewt
Penal Reform International Uk
Progressive Abolition of the Death Penalty and Alternatives that Respect International Human Rights Standards (Abolizzjoni Progressiva tal-Piena tal-Mewt u Alternattivi li Jirrispettaw l-Istandards Internazzjonali tad-Drittijiet tal-Bniedem)
926 924.00
Awditjat

2009/214-466
2008/127-238
Piena tal-Mewt
Reprieve Lbg
Engaging Europe in the fight for US abolition (Ninvolvu l-Ewropa fil-glieda għall-abolizzjoni fl-Istati Uniti)
504 454.00
Awditjat

L-Istati Uniti tal-Amerka
2009/167-889
2008/127-238
Piena tal-Mewt
Death Penalty Information Center
Changing the Course of the Death Penalty Debate: A Proposal for Public Opinion Research, Message Development, and Communications on Capital Punishment in the U.S. (Inbiddlu d-Direzzjoni tad-Dibattitu dwar il-Piena tal-Mewt: Proposta għal Riċerka dwar l-Opinjoni Pubblika, Żvilupp tal-Messaġġ, u Komunikazzjonijiet dwar il-Piena Kapitali fl-Istati Uniti)
193 443.00
Awditjat

Il-pajjiżi kollha
2009/167-901
2008/127-238
Piena tal-Mewt
International Harm Reduction Association
Restricting the Death Penalty for Drug Offences through Human Rights Impact Assessment (HRIA) of Multi-lateral Drug Enforcement Assistance for Death Penalty States (Restrizzjoni tal-Piena tal-Mewt għal Offiżi relatati mad-Droga permezz ta’ Valutazzjoni tal-Impatt fuq id-Drittijiet tal-Bniedem (HRIA), tal-Assistenza Multilaterali għall-Infurzar kontra d-Droga għal Stati li għandhom il-Piena tal-Mewt)
292 565.00
Il-punteġġi tal-assessuri huma sinifikattivament differenti

Il-Benin, il-Burkina Faso, il-Burundi, il-Kongo Brazzaville, il-Lesoto, il-Liberja, il-Malawi, il-Mali, in-Niġer, ir-Repubblika Ċentru-Afrikana, it-Togo - ir-Repubbliki tal-Asja Ċentrali - iż-Żona tal-Karibbew:25 Stat Nazzjon
2009/167-753
2008/127-238
Piena tal-Mewt
Comunita Di S Egido Acapassociazone Cultura Assistenza Popolare
Du moratoire à l’abolition de la peine capitale. Promotion du rôle de la société civile au plan international et synergies politico-institutionnelles (Proġett ta’ moratorju għall-abolizzjoni tal-piena tal-mewt. Promozzjoni tar-rwol tas-soċjetà ċivili fil-livell internazzjonali u sinerġiji politiko-istituzzjonali)
725 000.00
Ma ntagħżilx għal ftit

Il-Belarus
mhux ikkuntrattat
2008/127-238
Piena tal-Mewt
Associazione Terra del Fuoco
Running for rights (Niġru għad-drittijiet)
203 000.00
Isem il-proġett mhuwiex relatat mal-objettiv tas-sejħa globali

L-Istati Uniti tal-Amerka
2012/297-076
2011/131-085/2
Piena tal-Mewt
Witness to Innocence Corporation
Eyes Wide Open Project (Proġett Eyes Wide Open)
850 032.14
Awditjat

2012/297-078
2011/131-085/2
Piena tal-Mewt
Equal Justice USA Inc Corporation
Breaking Barriers: Engaging New Voices to Abolish the Death Penalty in the United States (Inkissru l-Ostakli: Involviment ta’ Ilħna Ġodda għall-Abolizzjoni tal-Piena tal-Mewt fl-Istati Uniti)
495 014.31
Awditjat

Iċ-Ċina
2012/297-072
2011/131-085/2
Piena tal-Mewt
Beijing Normal University (L-Università Normali ta’ Beijing)
“Use less” – judicial restraints on the use of the death penalty in China (“Nużawha inqas” – restrizzjonijiet ġudizzjarji fuq l-użu tal-piena tal-mewt fiċ-Ċina)
938 783.76
Awditjat

Londra, ir-Renju Unit
2012/297-079
2011/131-085/2
Piena tal-Mewt
Penal Reform International UK LGB
Progressive abolition of the death penalty and implementation of humane alternative sanctions after a moratorium or abolition (Abolizzjoni progressiva tal-piena tal-mewt u implimentazzjoni ta’ sanzjonijiet umani alternattivi wara moratorju jew abolizzjoni)
864 038.00
Awditjat

2012/297-080
2011/131-085/2
Piena tal-Mewt
Reprieve LGB
Engaging Europe in the Fight for Abolition in the USA, MENA, and South East Asia (Ninvolvu l-Ewropa fil-Ġlieda għall-abolizzjoni fl-Istati Uniti tal-Amerka, fil-MENA u fix-Xlokk tal-Asja)
715 477.00
Awditjat

Il-Ġordan
mhux ikkuntrattat
2011/131-085/2
Piena tal-Mewt
Women for Cultural Development
Ma’ Alhaya (All for Life) (Kollox għall-Ħajja)
479 666.80
Il-punteġġi tal-assessuri huma sinifikattivament differenti

L-Istati Uniti tal-Amerka
mhux ikkuntrattat
2011/131-085/2
Piena tal-Mewt
Nevada Coalition against the Death Penalty
Coordinated Nevada (Koordinazzjoni fin-Nevada)
358 153.00
Ma ntagħżilx għal ftit

Il-Libanu
mhux ikkuntrattat
2011/131-085/2
Piena tal-Mewt
Association Justice et Miséricorde
Lutte pour l’abolition de la peine de mort au Liban (Ġlieda għall-abolizzjoni tal-piena tal-mewt fil-Libanu)
1 200 000.00
Il-punteġġi tal-assessuri huma sinifikattivament differenti

Il-Georgia
2010/222-921
2010/128-815
Tortura
Georgian Centre For Psycho-Social And Medical Rehabilitation For Torture Victims
Ensuring access to rehabilitation services for people affected by torture and contribution to the prevention of torture in Georgia (Żgurar tal-aċċess għal servizzi ta’ riabilitazzjoni għal persuni affettwati mit-tortura u kontribut għall-prevenzjoni tat-tortura fil-Georgia)
766 000.00
Awditjat

L-Afrika t’Isfel
2010/222-102
2010/128-815
Tortura
University Of Cape Town (L-Università ta’ Cape Town)
Harnessing African institutions for the prevention and combating of torture and other ill-treatment in six African states - the development and implementation of operational standards (Sfruttar ta’ istituzzjonijiet Afrikani għall-prevenzjoni u l-ġlieda kontra t-tortura u trattament ħażin ieħor f’sitt stati Afrikani - l-iżvilupp u l-implimentazzjoni ta’ standards operazzjonali).
1 194 359.00
Awditjat

Ir-Repubblika Demokratika tal-Kongo (RDK)
2010/222-810
2010/128-815
Tortura
Coopi - Cooperazione Internazionale
Projet de prévention, protection et réhabilitation des victimes de VS et de leurs communautés et au renforcement des capacités communautaires et étatiques à l’Est de la RDC (Proġett ta’ prevenzjoni, protezzjoni u riabilitazzjoni tal-vittmi ta’ vjolenza sesswali u tal-komunitajiet tagħhom, u ta’ rinforz tal-kapaċitajiet tal-komunitajiet u tal-Istat fil-Lvant tar-Repubblika Demokratika tal-Kongo (RDK))
1 395 000.00
Awditjat

Londra, ir-Renju Unit
2010/222-086
2010/128-815
Tortura
Penal Reform International
Strengthening institutions and building civil society capacity to combat torture in 9 CIS countries (Tisħiħ ta’ istituzzjonijiet u bini ta’ kapaċità tas-soċjetà ċivili għall-ġlieda kontra t-tortura f’9 pajjiżi tal-KSI)
1 130 583.00
Awditjat

2010/222-733
2010/128-815
Tortura
The Redress Trust Limited Lbg
Reparation for torture: Global Sharing of Expertise (Riparazzjoni għat-tortura: Kondiviżjoni Globali ta’ Għarfien Espert)
1 033 805.00
Awditjat

Il-Benin
2010/223-216
2010/128-815
Tortura
Assoċjazzjoni Care France
ETODE: - Pour la justice et les droits des femmes et des filles (ETODE: - Għall-ġustizzja u għad-drittijiet tan-nisa u tal-bniet)
1 159 409.00
Ma ntagħżilx għal ftit

In-Niġerja
mhux ikkuntrattat
2010/128-815
Tortura
Concern Universal
Preventing Women’s Ill-treatment / Rehabilitating widows in CRS and Eboyni State (Prevenzjoni tat-Trattament Ħażin tan-Nisa / Riabilitazzjoni ta’ romol fis-CRS u fl-Istat ta’ Eboyni)
313 060.00
Il-punteġġi tal-assessuri huma sinifikattivament differenti

It-Turkija
mhux ikkuntrattat
2010/128-815
Tortura
Roh Sagliginda Insan Haklari Girisimi (Human Rights in Mental Health Initiative)
Project for creating a civic monitoring system in the mental health field (Proġett għall-ħolqien ta’ sistema ta’ monitoraġġ ċivili fil-qasam tas-saħħa mentali)
380 000.00
Isem il-proġett mhuwiex relatat mal-objettiv tas-sejħa globali

Sors: Il-Kummissjoni Ewropea.

Anness VII

Għotjiet eżaminati

Pajjiż
Numru tal-kuntratt
Sejħa għal proposti
Suġġett
Benefiċjarju
Isem il-proġett
Ammont tal-għotja (EUR)

Londra, ir-Renju Unit
2013/318-874
2013/132-762
Tortura
The Redress Trust Limited LBG
Reparation for Torture: Global Sharing of Expertise Target countries (Riparazzjoni għat-Tortura: Kondiviżjoni Globali ta’ Għarfien Espert) Pajjiżi fil-mira: il-Kenja, il-Perù, il-Libja u n-Nepal (b’xi attivitajiet li jinvolvu sa 15-il pajjiż fl-Afrika, fl-Asja, fl-Amerika Latina, fil-Lvant Nofsani u fl-Ewropa
1 194 520.70

2009/167-880
2008/127-238
Piena tal-Mewt
Penal Reform International UK LGB
Progressive Abolition of the Death Penalty and Alternatives that Respect International Human Rights Standards (Abolizzjoni Progressiva tal-Piena tal-Mewt u Alternattivi li Jirrispettaw l-Istandards Internazzjonali tad-Drittijiet tal-Bniedem)
926 924.40

2009/214-466
2008/127-238
Piena tal-Mewt
Reprieve LBG
Engaging Europe in the fight for US abolition (Ninvolvu l-Ewropa fil-glieda għall-abolizzjoni fl-Istati Uniti)
504 454.40

2012/297-079
2011/131-085/2
Piena tal-Mewt
Penal Reform International UK LBG
Progressive abolition of the death penalty and implementation of humane alternative sanctions after a moratorium or abolition (Abolizzjoni progressiva tal-piena tal-mewt u implimentazzjoni ta’ sanzjonijiet umani alternattivi wara moratorju jew abolizzjoni)
864 037.60

2012/297-080
2011/131-085/2
Piena tal-Mewt
Reprieve LBG
Engaging Europe in the Fight for Abolition in the USA, MENA, and South East Asia (Ninvolvu l-Ewropa fil-Ġlieda għall-abolizzjoni fl-Istati Uniti tal-Amerka, fil-MENA u fix-Xlokk tal-Asja)
715 476.94

2010/222-086
2010/128-815
Tortura
Penal Reform International UK LGB
Strengthening institutions and building civil society capacity to combat torture in 9 CIS countries (Tisħiħ ta’ istituzzjonijiet u bini ta’ kapaċità tas-soċjetà ċivili għall-ġlieda kontra t-tortura f’9 pajjiżi tal-KSI)
1 130 583.00

2010/222-733
2010/128-815
Tortura
The Redress Trust Limited LBG
Reparation for Torture: Global Sharing of Expertise (Riparazzjoni għat-Tortura: Kondiviżjoni Globali ta’ Għarfien Espert)
1 033 805.00

Iċ-Ċina
2008/148-024
2007/126-224
Tortura
The Great Britain - China Centre
Prevention of Torture in the PRC (Prevenzjoni tat-Tortura fl-RPĊ)
787 966.00

2013/318-802
2013/132-762
Tortura
The Rights Practice LBG
Fighting torture in China: strengthening the role of civil society (Ġlieda kontra t-tortura fiċ-Ċina: tisħiħ tar-rwol tas-soċjetà ċivili)
662 500.00

2009/167-381
2008/127-238
Piena tal-Mewt
The Great Britain - China Centre
Promoting Judicial Discretion in the Restriction and Reduction of Death Penalty Use (Promozzjoni ta’ Diskrezzjoni Ġudizzjarja fir-Restrizzjoni u t-Tnaqqis tal-Użu tal-Piena tal-Mewt)
576 723.00

2012/297-072
2011/131-085/2
Piena tal-Mewt
International Death Penalty Research Centre, Beijing Normal University (l-Università Normali ta’ Beijing)
“Use less” – judicial restraints on the use of the death penalty in China (“Nużawha inqas” – restrizzjonijiet ġudizzjarji fuq l-użu tal-piena tal-mewt fiċ-Ċina)
938 783.76

Ir-Repubblika Demokratika tal-Kongo
2008/148-156
2007/126-224
Tortura
Solidarite Pour La Promotion Sociale Et La Paix Asbl
Assistance et réhabilitation des victimes de la torture en RDC (Assistenza u riabilitazzjoni tal-vittmi tat-tortura fir-Repubblika Demokratika tal-Kongo (RDK))
421 836.00

2013/318-886
2013/132-762
Tortura
Ċentru Internazzjonali għall-Ġustizzja Tranżizzjonali - International Center For Transitional Justice Asbl
Complementarity in practice: strengthening the national judicial response to international crimes in the Democratic Republic of Congo (DRC) and Cote d’Ivoire (Komplementarjetà fil-prattika: it-tisħiħ tar-rispons ġudizzjarju nazzjonali għal reati internazzjonali fir-Repubblika Demokratika tal-Kongo (RDK) u fil-Kosta tal-Avorju)
959 965.00

2010/222-810
2010/128-815
Tortura
Coopi - Cooperazione Internazionale
Projet de prévention, protection et réhabilitation des victimes de VS et de leurs communautés et au renforcement des capacités communautaires et étatiques à l’Est de la RDC (Proġett ta’ prevenzjoni, protezzjoni u riabilitazzjoni tal-vittmi ta’ vjolenza sesswali u tal-komunitajiet tagħhom, u ta’ rinforz tal-kapaċitajiet tal-komunitajiet u tal-Istat fil-Lvant tar-Repubblika Demokratika tal-Kongo (RDK))
1 395 000.00

2012/307-100
132-685
Tortura
Solidarite Pour La Promotion Sociale Et La Paix Asbl
Assistance aux survivants de la torture et actions de prévention (Monitoring, plaidoyers et sensibilisation) contre la torture en RD Congo (Assistenza għas-superstiti tat-tortura u azzjonijiet ta’ prevenzjoni (Monitoraġġ, Difiża tal-Kawża u Sensibilizzazzjoni) kontra t-tortura fir-Repubblika Demokratika tal-Kongo)
131 500.00

2013/308-415
132-685
Tortura
Ligue De La Zone Afrique Pour La Defense Des Droits Des Enfants Etudiants Et Eleves Asbl
Monitoring et suivi d’instructions des dossiers judiciaires des femmes et enfants victimes des violences sexuelles et basées sur le genre (Monitoraġġ u segwitu ta’ struzzjonijiet ta’ fajls ġudizzjarji ta’ nisa u tfal li huma vittmi ta’ vjolenza sesswali u vjolenza abbażi ta’ sess)
103 300.00

2009/224-243
128-135
Tortura
Ligue De La Zone Afrique Pour La Defense Des Droits Des Enfants Etudiants Et Eleves Asbl
Renforcement d’un kiosque juridique et de soutien psychologique concernant les violences faites aux femmes (Rinforz ta’ helpdesk legali u ta’ appoġġ psikoloġiku fir-rigward ta’ vjolenza fuq nisa)
61 463.00

Il-Georgia
2008/148-044
2007/126-224
Tortura
Assoċjazzjoni Libertà u Ġustizzja
Prevention of torture in military guardhouses (Prevenzjoni tat-tortura f’postjiet ta’ detenzjoni ta’ priġunieri militari)
204 961.00

2008/148-184
2007/126-224
Tortura
Empathy Association
Strengthening the System of Rehabilitation for Torture Victims in Georgia (Tisħiħ tas-Sistema ta’ Riabilitazzjoni għall-Vittmi tat-Tortura fil-Georgia)
679 937.00

2013/318-878
2013/132-762
Tortura
Empathy Association
Caucasian Anti – Torture Network: Multi Rehabilitation Services for Torture Victims and Fight Impunity (Netwerk Kawkasu Kontra t-Tortura: Servizzi Multi-Riabilitattivi għall-Vittmi tat-Tortura u l-Ġlieda kontra l-Impunità)
980 000.00

2010/222-921
2010/128-815
Tortura
Georgian Centre For Psycho-Social And Medical Rehabilitation For Torture Victims
Ensuring access to rehabilitation services for people affected by torture and contribution to the prevention of torture in Georgia (Żgurar tal-aċċess għal servizzi ta’ riabilitazzjoni għal persuni affettwati mit-tortura u kontribut għall-prevenzjoni tat-tortura fil-Georgia)
766 000.00

L-Afrika t’Isfel
2013/318-879
2013/132-762
Tortura
Stichting Young In Prison (Yip)
Ending impunity in torture and cruel, inhuman and degrading treatment of children in prison in South Africa and Malawi (Tintemm l-impunità fit-tortura u f’trattament krudili, inuman u degradanti ta’ tfal fil-ħabs fl-Afrika t’Isfel u fil-Malawi).
882 817.00

2010/222-102
2010/128-815
Tortura
University Of Cape Town (L-Università ta’ Cape Town)
Harnessing African institutions for the prevention and combating of torture and other ill-treatment in six African states - the development and implementation of operational standards (Sfruttar ta’ istituzzjonijiet Afrikani għall-prevenzjoni u l-ġlieda kontra t-tortura u trattament ħażin ieħor f’sitt stati Afrikani - l-iżvilupp u l-implimentazzjoni ta’ standards operazzjonali).
1 194 359.00

2012/302-948
131-543
Tortura
The Greater Nelspruit Rape Intervention Project Group
Sexual Assault and Domestic Violence Rights Programme (Programm għad-Drittijiet kontra Attakki Sesswali u Vjolenza Domestika).
173 317.00

L-Istati Uniti tal-Amerka
2009/167-748
2008/127-238
Piena tal-Mewt
Murder Victim’s Families For Human Rights
Voices of Victims Against the Death Penalty (Ilħna ta’ Vittmi Kontra l-Piena tal-Mewt)
485 615.65

2009/167-820
2008/127-238
Piena tal-Mewt
The National Coalition To Abolish The Death Penalty
National Coalition to Abolish the Death Penalty Intensive Assistance Program (Programm Intensiv ta’ Assistenza: Koalizzjoni Nazzjonali għall-Abolizzjoni tal-Piena tal-Mewt)
305 060.86

2009/167-888
2008/127-238
Piena tal-Mewt
Witness to Innocence
American DREAM Campaign (Kampanja American DREAM)
374 944.62

2009/211-244
2008/127-238
Piena tal-Mewt
American Bar Association
The Death Penalty Assessments Project: Toward a Nationwide Moratorium on Executions (Il-Proġett ta’ Valutazzjonijiet tal-Piena tal-Mewt: Lejn Moratorju Nazzjonali fuq l-Eżekuzzjonijiet)
708 162.00

2009/167-889
2008/127-238
Piena tal-Mewt
Death Penalty Information Center
Changing the Course of the Death Penalty Debate: A Proposal for Public Opinion Research, Message Development, and Communications on Capital Punishment in the U.S. (Inbiddlu d-Direzzjoni tad-Dibattitu dwar il-Piena tal-Mewt: Proposta għal Riċerka dwar l-Opinjoni Pubblika, Żvilupp tal-Messaġġ, u Komunikazzjonijiet dwar il-Piena Kapitali fl-Istati Uniti)
193 443.00

2012/297-076
2011/131-085/2
Piena tal-Mewt
Witness to Innocence
Eyes Wide Open Project (Proġett Eyes Wide Open)
850 032.14

2012/297-078
2011/131-085/2
Piena tal-Mewt
Equal Justice USA Inc Corporation
Breaking Barriers: Engaging New Voices to Abolish the Death Penalty in the United States (Inkissru l-Ostakli: Involviment ta’ Ilħna Ġodda għall-Abolizzjoni tal-Piena tal-Mewt fl-Istati Uniti)
495 014.31

Sors: Il-Kummissjoni Ewropea.

Risposti tal-Kummissjoni u tas-SEAE

Sommarju eżekuttiv

IV

Il-Kummissjoni u s-SEAE huma kompletament konvinti mill-effettività tal-Istrument Ewropew għad-Demokrazija u għad-Drittijiet tal-Bniedem (EIDHR) bħala wieħed minn bosta strumenti fil-ġlieda kontra t-tortura u l-piena tal-mewt, idea kondiviża sew fost il-komunità tad-drittijiet tal-bniedem b’mod ġenerali. Dan jidher pereżempju mir-rikonoxximent pubbliku tal-Assoċjazzjoni Amerikana tal-Avukatura tar-rwol ta’ għotja tal-EIDHR fl-abolizzjoni tal-piena tal-mewt fl-Istat ta’ Pennsylvania.

V

L-EIDHR huwa konsistenti bis-sħiħ mal-prijoritajiet tad-drittijiet tal-bniedem tal-Unjoni Ewropea, kemm globalment kif ukoll għal pajjiżi individwali. In-natura u l-objettivi tal-EIDHR jpoġġu l-organizzazzjonijiet tad-drittijiet tal-bniedem f’pożizzjoni ta’ tmexxija u jagħtuhom għodda effettiva u prattika biex jintlaħqu l-objettivi ta’ politika tagħhom stess, filwaqt li fl-istess ħin jgħinu biex jintlaħqu dawk tal-UE – sitwazzjoni vantaġġuża għall-partijiet kollha. Il-proċeduri ta’ għoti ta’ għotjiet li l-EIDHR huwa bbażat fuqhom huma implimentati b’mod strett u trasparenti, kisba sinifikanti meta wieħed iqis l-għadd kbir ħafna ta’ applikanti madwar id-dinja għal kull sejħa u d-diffikultà inerenti fil-valutazzjoni tal-applikazzjonijiet fil-qasam tal-protezzjoni tad-drittijiet tal-bniedem, li ma jippermettix li l-valutazzjonijiet jkunu kkwantifikati faċilment. L-EIDHR jkopri azzjonijiet f’sitwazzjonijiet politiċi kumplessi ħafna u ta’ spiss kuntesti diffiċli tal-pajjiżi, meta wieħed iqis li l-objettivi tad-drittijiet tal-bniedem ma jintlaħqux faċilment anki taħt l-aktar kundizzjonijiet favorevoli. In-numru ta’ lmenti eċċessivament baxx jew litigazzjoni dwar l-EIDHR - u tabilħaqq l-għadd dejjem għoli ta’ applikazzjonijiet f’kull sejħa għal proposti (total ta’ madwar 1200 applikazzjonijiet għal dokument kunċettwali taħt sejħiet għal proposti studjati mill-Qorti) - juru li din il-fehma hija kondiviża wkoll mill-komunità globali tad-drittijiet tal-bniedem b’mod ġenerali. Il-Kummissjoni għaldaqstant beħsiebha tissokta bl-EIDHR bħala proċess immexxi mid-domanda li jinkoraġġixxi lill-organizzazzjonijiet tas-soċjetà ċivili biex ifasslu l-proġetti tagħhom konformi mal-kapaċitajiet amministrattivi, operazzjonali u ġeografiċi u l-istrateġija tagħhom stess.

Filwaqt li l-ħtieġa għal aktar koerenza u sinerġiji bi sforzi oħra tal-UE sabiex jinkiseb iktar impatt rigward id-drittijiet tal-bniedem hija rikonoxxuta, is-servizzi tagħna diġà qed jaħdmu f’din id-direzzjoni, filwaqt li jiġi kkunsidrat il-bilanċ delikat bejn il-prijoritajiet tal-UE dwar id-drittijiet tal-bniedem, ir-rilevanza ta’ proġetti u l-kapaċità u s-sjieda ta’ organizzazzjonijiet tas-soċjetà ċivili. Madankollu l-għan tagħna huwa biex jintgħażlu l-aħjar proġetti. Il-ġlieda kontra t-tortura u l-piena tal-mewt huma fost il-prijoritajiet globali tal-UE. Dan jiġi kkonfermat mill-ġdid fil-Komunikazzjoni dwar il-Pjan ta’ Azzjoni tal-UE dwar id-Drittijiet tal-Bniedem għall-2015-2019. Għalhekk, il-fatt li t-tortura ma tissemmiex b’mod espliċitu fost il-prijoritajiet f’pajjiż speċifiku, ma jeskludix li milli jseħħux proġetti kontra t-tortura f’dak il-pajjiż.

Fl-aħħar nett, ir-rekwiżiti ta’ trasparenza kif ukoll trattament ġust u ugwali tal-applikanti għal għotjiet, għandhom jiġu kkunsidrati matul il-proċedura tal-għoti, speċjalment minħabba l-għadd kbir ħafna ta’ applikanti.

VI

Il-proġetti ffinanzjati taħt il-programm EIDHR, jipproduċu riżultati sostenibbli u huma kosteffikaċi. Il-kontenut ta’ dawn il-proġetti li ħafna drabi jkunu ta’ natura politika għolja, metriċi kwantifikabbli faċilment mhux se jkunu disponibbli, mhux bħal, pereżempju, proġetti ta’ bini tat-toroq. Barra minn hekk, l-inizjattivi dwar id-drittijiet tal-bniedem huma dipendenti fuq il-kuntest legali u politiku li l-ebda donatur ma jista’ jassumi li jikkontrolla. Paradoss naturali ħafna fil-qasam tad-drittijiet tal-bniedem huwa li l-aktar azzjonijiet urġenti jsiru fl-aktar kuntesti diffiċli.

L-UE hija waħda mill-ftit donaturi li jappoġġaw finanzjarjament il-ġlieda kontra t-tortura u l-abolizzjoni tal-piena tal-mewt. F’ħafna każijiet, hija l-uniku wieħed. Huwa għalhekk li l-organizzazzjonijiet sħab tagħna qed jiddependu ħafna fuq l-appoġġ tagħna. Il-Kummissjoni qed tipprova ttaffi l-konsegwenzi ta’ tali dipendenza b’kollaborazzjoni ma’ ftit donaturi oħra f’dan il-qasam (pereżempju l-Fond Volontarju tan-NU għall-vittmi tat-tortura jew Task Force tal-Istati Membri tal-UE dwar it-Tortura) sabiex tiġi żgurata koordinazzjoni u koerenza kemm jista’ jkun possibbli.

Jekk jogħġbok irreferi għat-tweġiba tagħna f’paragrafu 33.

VII

Mis-sitt rakkomandazzjonijiet li ngħataw mill-Qorti, il-Kummissjoni taċċetta waħda, taċċetta parzjalment tlieta u ma taċċettax iż-żewġ rakkomandazzjonijiet li fadal.

Introduzzjoni

05

L-impenn qawwi tal-UE lejn il-qerda tat-tortura u t-trattament ħażin u l-abolizzjoni tal-piena tal-mewt ġie msaħħaħ fil-Pjan ta’ Azzjoni dwar id-Drittijiet tal-Bniedem u d-Demokrazija għall-perjodu 2015-2019 li għadu kemm ġie adottat.

Osservazzjonijiet

14

Sabiex tirreaġixxi għall-ħtiġijiet u skont il-mandat dinji tagħha, l-EIDHR qed jaħdem permezz ta’ taħlita strateġika ta’ proġetti mmirati, sejħiet għal proposti u fondi ta’ emerġenza ġestiti kemm mill-kwartieri ġenerali u kemm mid-Delegazzjonijiet, bl-użu ta’ proċeduri stipulati skont il-qafas legali attwali għal għotjiet.

Is-sejħa għal proposti hija l-ewwel modalità ta’ implimentazzjoni tal-Istrument. Din hija bbażata fuq sħubija ma’ organizzazzjonijiet tas-soċjetà ċivili u tinkoraġġixxi lill-organizzazzjonijiet tas-soċjetà ċivili biex ifasslu l-proġetti tagħhom konformi mal-kapaċitajiet amministrattivi, operazzjonali u ġeografiċi u mal-istrateġija tagħhom stess.

It-tieni modalità ta’ implimentazzjoni tal-EIDHR tippermetti proġetti mmirati maħsuba bħala mezz biex jimtlew il-lakuni tas-sejħa għal proposti f’konformità mal-prijoritajiet politiċi fil-pajjiżi l-aktar diffiċli. Din il-flessibbiltà hija msaħħa fil-programm annwali ta’ azzjoni 2015 u “timmira li ssostni azzjonijiet b’mod flessibbli u reattiv permezz ta’ għotjiet diretti f’sitwazzjonijiet ippruvati ta’ kriżijiet tad-drittijiet tal-bniedem fuq perjodu qasir, medju u fit-tul, fejn il-pubblikazzjoni ta’ sejħa għal proposti ma tkunx xierqa jew tkun impossibbli, u/jew fejn organizzazzjonijiet ta’ finanzjament li jaħdmu għad-drittijiet tal-bniedem u d-difensuri tagħhom jippruvaw li ġew imfixkla b’mod serju”.

Dawn iż-żewġ modalitajiet ta’ implimentazzjoni huma kumplimentari u jippermettu kopertura dinjija skont il-mandat tal-EIDHR.

15

Skont iċ-ċirkostanzi lokali (il-klima politika globali, opportunità għal diskors favur id-drittijiet tal-bniedem) u bi qbil mal-Kapijiet ta’ Missjoni tal-UE, il-prijoritajiet ewlenin ta’ Strateġija tal-Pajjiż dwar id-Drittijiet tal-Bniedem lokali jistgħu jsiru pubbliċi. Madankollu, il-komunikazzjoni pubblika ta’ dawn il-prijoritajiet għandha tiġi evitata jekk jiġi vvalutat li dan ikun ta’ detriment għall-implimentazzjoni tal-istrateġija.

Barra minn hekk, dak li huwa importanti huwa li dawk li huma responsabbli għall-implimentazzjoni tal-EIDHR jafu dwar il-prijoritajiet fl-Istrateġiji tal-Pajjiż dwar id-Drittijiet tal-Bniedem.

16

Barra mis-sejħiet għal proposti, modalitajiet ta’ implimentazzjoni oħrajn huma fis-seħħ permezz tal-EIDHR, bħalma huma l-azzjonijiet immirati.

Jekk jogħġbok irreferi għat-tweġiba tagħna f’paragrafu 14.

17

In-natura u l-objettivi tal-EIDHR jpoġġu l-organizzazzjonijiet tad-drittijiet tal-bniedem f’pożizzjoni ta’ tmexxija u jagħtuhom għodda effettiva u prattika biex jintlaħqu l-objettivi ta’ politika tagħhom stess, filwaqt li fl-istess ħin jgħinu biex jintlaħqu dawk tal-UE – sitwazzjoni vantaġġuża għall-partijiet kollha. Il-komplementarjetà u l-koerenza bejn il-finanzjament u l-prijoritajiet politiċi huma naturalment fundamentali, billi wieħed iżomm f’moħħu l-bilanċ delikat bejn fatturi bħalma huma l-prijoritajiet tal-UE dwar id-drittijiet tal-bniedem, ir-rilevanza ta’ proġetti u l-kapaċità u s-sjieda ta’ organizzazzjonijiet tas-soċjetà ċivili. Barra minn hekk, l-implimentazzjoni progressiva ta’ approċċ għall-iżvilupp ibbażat fuq id-drittijiet għandu l-għan li jsaħħaħ il-koerenza tal-appoġġ tagħna.

Skont is-sejħiet globali, il-Kummissjoni hija favur approċċ “minn isfel għal fuq” fil-proċeduri tagħha u tiddefinixxi l-prijoritajiet tagħha b’konsultazzjoni mill-qrib mal-organizzazzjonijiet tas-soċjetà ċivili. Għaldaqstant l-EIDHR jippromwovi approċċ mhux preskrittiv u jinkoraġġixxi lill-organizzazzjonijiet tas-soċjetà ċivili biex ifasslu l-proġetti tagħhom skont il-kapaċitajiet amministrattivi, operazzjonali u ġeografiċi u l-istrateġija tagħhom stess.

Min-natura tagħhom, sejħiet globali għal proposti huma mmirati lejn azzjonijiet aktar sensittivi li huma diffiċli biex jiġu implimentati f’livell nazzjonali jew sabiex jiġu indirizzati permezz ta’ sejħiet lokali għal proposti.

Fil-kuntest ta’ sejħiet lokali, il-Kummissjoni tikkunsidra l-kriterji tal-għoti u selezzjoni, ir-riskji u s-sensittivitajiet kunstestwali, kif ukoll il-koerenza mal-Istrateġija tal-UE għad-Drittijiet tal-Bniedem.

Il-fatt li t-tortura mhix imsemmija b’mod espliċitu fl-istrateġija tal-pajjiż dwar id-drittijiet tal-bniedem, mhuwiex raġuni biex ma jiġix iffinanzjat proġett fil-pajjiż sabiex tiġi miġġieleda t-tortura jew il-piena tal-mewt. In-natura globali tat-tema tfisser li hemm il-ħtieġa li nibnu l-għarfien globali u promozzjoni sabiex jissaħħaħ l-impatt f’fora multilaterali.

Il-proċess tal-Istrateġiji tal-Pajjiż dwar id-Drittijiet tal-Bniedem (HRCS) huwa relattivament riċenti.

Rigward il-Georgia, tnejn minn tliet proġetti evalwati ġew abbozzati qabel l-approvazzjoni tal-HRCS mill-Kunsill fl-10 ta’ Mejju 2011. Barra minn hekk, il-kuntest politiku kellu rwol importanti biex iħeġġeġ għal rispons u l-appoġġ għall-ġlieda kontra t-tortura fil-Georgia.

Fl-Afrika t’Isfel, il-ġlieda kontra t-tortura ma kinitx inkluża fil-ħames prijoritajiet tal-HRCS. Madankollu, il-ġlieda kontra t-tortura ġiet introdotta bħala prijorità fis-sejħa lokali għal proposti fl-2014 fl-Afrika t’Isfel. Konsegwentement, id-delegazzjoni tal-UE fi Pretorja qieset li t-tema ta’ appoġġ kienet saret prijorità tad-drittijiet tal-bniedem.

18

L-approċċ magħżul jiżgura approċċ olistiku u kien ġie diskuss ma’ organizzazzjonijiet tas-soċjetà ċivili biex jiġu indirizzati b’mod xieraq id-diversi sfidi li qed jiffaċċjaw organizzazzjonijiet li jaħdmu fuq dawn il-kwistjonijiet u jiżguraw l-aħjar riżultati. Madankollu, il-Kummissjoni tirrikonoxxi li għad hemm lok fis-sejħa globali għall-proċess tal-għażla għall-proposti, biex l-objettivi jiġu definiti aħjar u jiżdiedu u jiġu definiti l-attivitajiet issuġġeriti. Il-Kummissjoni għalhekk kienet qed taħdem saħansitra lejn approċċ aktar immirat fis-sejħa għal proposti b’mod partikolari fis-sejħa globali tal-EIDHR għal proposti fl-2015, li se titnieda f’Lulju 2015.

19

Filwaqt li l-ħtieġa għal koerenza u sinerġiji bi sforzi oħra tal-UE sabiex jinkiseb iktar impatt rigward id-drittijiet tal-bniedem hija rikonoxxuta, is-servizzi tagħna diġà qed jaħdmu f’din id-direzzjoni, filwaqt li jiġi kkunsidrat il-bilanċ delikat bejn il-prijoritajiet tal-UE tad-drittijiet tal-bniedem, ir-rilevanza ta’ proġetti u l-kapaċità u s-sjieda ta’ organizzazzjonijiet tas-soċjetà ċivili. Madankollu l-għan tagħna huwa biex jintgħażlu l-aħjar proġetti.

L-EIDHR għandu mandat internazzjonali. Sabiex iwettaq il-mandat tiegħu, l-EIDHR isegwi approċċ li jgħaqqad għodod koerenti u kumplimentari: is-sejħiet globali għal proposti (mira tematika), is-sejħiet lokali għal proposti (mira tematika u ġeografika) u l-proġetti mmirati (għall-aktar każijiet diffiċli) kif ukoll il-fond ta’ emerġenza.

Jekk jogħġbok irreferi għat-tweġiba tagħna f’paragrafu 17.

Fir-rigward tad-djalogi dwar id-drittijiet tal-bniedem, is-SEAE u l-Kummissjoni jqisu l-kumment tal-Qorti u jixtiequ jenfasizzaw xi punti: L-aġenda tad-Djalogi dwar id-Drittijiet tal-Bniedem hemm ftehim dwarha bejn il-pajjiż u s-SEAE, b’konsultazzjoni mad-delegazzjoni, DEVCO u servizzi oħra tal-Kummissjoni. Hija għandha l-għan li tindirizza l-prijoritajiet li ġew identifikati fl-Istrateġiji tal-Pajjiż dwar id-Drittijiet tal-Bniedem u/jew strateġiji nazzjonali dwar id-drittijiet tal-bniedem. Minħabba n-natura politika tal-eżerċizzju, l-aġenda tista’ tvarja biex tiġi żgurata diskussjoni ffukata fuq ftit prijoritajiet ewlenin minflok li jiġu koperti l-prijoritajiet kollha kull darba. Dan ma jfissirx li l-objettivi tal-proġetti tal-EIDHR mhumiex riflessi fid-djalogu globali bejn il-pajjiż u l-UE.

Il-proġetti tal-EIDHR dwar il-piena tal-mewt isegwu kważi kompletament l-elementi tal-politika kif stabbilit fil-Linji Gwida tad-Drittijiet tal-Bniedem tal-UE dwar il-piena tal-mewt, jiġifieri jiddependu fuq tliet pilastri (abolizzjoni totali, moratorju, rispett għal standards minimi). Madankollu, il-fatt li l-kwistjonijiet li tqajmu fi fid-djalogi tad-drittijiet tal-bniedem ma’ pajjiżi terzi ma jikkoinċidux mal-proġetti mhuwiex każ ta’ nuqqas ta’ konsistenza. Il-każ tal-Istati Uniti hija eżempju ta’ dan. Matul il-konsultazzjonijiet bilaterali, l-UE tinforma n-naħa tal-Istati Uniti dwar l-inizjattivi ġenerali tagħha dwar il-piena tal-mewt kif ukoll azzjonijiet speċifiċi fl-Istati Uniti. Tal-aħħar madankollu huwa biss għal finijiet ta’ informazzjoni fir-rigward ta’ uffiċjali tal-amministrazzjoni tal-Istati Uniti, minħabba li l-azzjonijiet tal-piena tal-mewt f’dan il-pajjiż huma indirizzati fil-livell tal-Istat, bil-Gvernaturi u l-Bordijiet ta’ Libertà rispettivi meta l-priġunier ikkundannat għall-mewt jintbagħat il-ħabs.

Fir-Repubblika Demokratika tal-Kongo, il-proġett SOPROP ġie implimentat b’mod parallel mal-APRODEPEP dwar l-abolizzjoni tal-piena tal-mewt (2007 – 2009) u bi Djalogu politiku tal-UE mar-RDK. Anke jekk il-liġi dwar l-abolizzjoni tal-piena tal-mewt ma kinitx għaddiet fil-Parlament, id-dibattiti dwar il-liġi diġà servew bħala opportunità biex jiġi promoss dibattitu pubbliku.

20

Sabiex nimxu lejn Approċċ ibbażat fuq id-Drittijiet (RBA), li jinkludi d-Drittijiet Umani kollha għall-iżvilupp tal-UE, diġà ttieħdu bosta passi konkreti.

—L-integrazzjoni ta’ tal-RBA fi proċeduri u formoli: dokument ta’ identifikazzjoni għal modalitajiet tal-għajnuna, is-sistema ta’ monitoraġġ tal-proġetti tal-Kummissjoni (ROM – Monitoraġġ orjentat lejn ir-Riżultati) għal proġetti u riżultati ta’ programmi u eżiti, il-qafas tal-kriterji tal-Kummissjoni għall-valutazzjoni tal-proġetti. Barra minn hekk, l-abbozzar ta’ pjani direzzjonali għall-involviment mal-Organizzazzjonijiet tas-Soċjetà Ċivili ġie adattat billi ġew intergrati l-elementi ewlenin tal-RBA.

—L-RBA diġà ġie integrat bħala prinċipju fis-settur tal-programmazzjoni tal-ġustizzja tal-UE fin-Niġer u ż-Żimbabwe kif ukoll fil-programmazzjoni tal-għajnuna tal-UE fil-Perù.

—Saru sessjonijiet ta’ ħidma għal (a) Kapijiet ta’ Kooperazzjoni, (b) Drittijiet tal-Bniedem, (c) Ġeneru, (d) Organizzazzjonijiet tas-Soċjetà Ċivili, (e) awtoritajiet lokali (f) punti ewlenin tas-setturi tal-Ġustizzja fid-delegazzjonijiet, kif ukoll il-persunal tal-kwartieri ġenerali tad-DEVCO.

—Fi tmiem Lulju 2014, ġie ppubblikat avviż minn qabel ta’ informazzjoni għall-elaborazzjoni ta’ pakkett ta’ taħriġ ġenerali u l-għoti ta’ assistenza teknika lid-delegazzjonijiet. Bħalissa qed jitħejja avviż tal-kuntratt għas-servizz b’informazzjoni dettaljata dwar in-natura u l-ambitu tas-servizz meħtieġ.

22

It-tabelli standardizzati ta’ evalwazzjoni u dokumenti oħra ta’ gwida jipprovdu valutazzjoni konsistenti u rigoruża ta’ applikazzjonijiet għal għotjiet, sew jekk fl-istadju ta’ dokument kunċettwali inkella f’dak tal-applikazzjoni sħiħa, speċjalment meta jitqies l-għadd kbir ħafna ta’ applikazzjonijiet taħt is-sejħiet tal-EIDHR għal proposti.

22 (a)

L-attenzjoni tal-assessur tmur b’mod partikolari fuq paragrafu estensiv f’dokument imsejjaħ “Linji Gwida għall-Assessuri” li qed jintuża bħalissa bħala parti integrali tal-annessi għal“Gwida Prattika għal Akkwist u Għotjiet għal Azzjoni Esterna tal-UE” (PRAG) mill-2013. F’dan id-dokument, l-assessuri jitfakkru sew li huwa importanti ħafna li jipprovdu lill-Kumitat ta’ Evalwazzjoni b’kummenti pertinenti għal kollox u ġġustifikati tajjeb għal kull subtaqsima tat-tabella ta’ evalwazzjoni u li dawn il-kummenti għandhom ikunu konsistenti mal-punti korrispondenti. Barra minn hekk, tiġi organizzata sessjoni ta’ informazzjoni mal-assessuri kollha qabel il-proċess ta’ evalwazzjoni sabiex il-mistoqsijiet kollha potenzjali tagħhom jiġu mwieġba skont it-tabella ta’ evalwazzjoni. Il-fluss tal-komunikazzjoni bejn il-Kummissjoni Ewropea u l-kap tat-tim jiġi żgurat matul il-proċess kollu.

22 (b)

Il-proġett jibqa’ l-istess bejn dawn iż-żewġ stadji (dokument kunċettwali u applikazzjoni sħiħa), il-ħtieġa li jitmexxa b’valutazzjoni ġdida tar-rilevanza, ma kienx meqjus bħala importanti. Madankollu, il-verżjoni l-ġdida tal-PRAG li għandha tinħareġ f’Lulju 2015 se tippermetti lill-evalwatur biex jivvaluta mill-ġdid ir-rilevanza abbażi tal-proposta sħiħa fuq bażi ad hoc.

22 (c)

Fuq naħa waħda, it-tabelli tal-evalwazzjoni jridu jkunu dettaljati biżżejjed sabiex jippermettu evalwazzjoni komprensiva tal-applikazzjonijiet. Min-naħa l-oħra, dawn iridu jibqgħu maniġġabbli mill-evalwaturi sabiex jimtlew fi żmien perjodu taż-żmien raġonevoli. Li jiġi sseparat kull aspett ta’ kull kriterju jżid ukoll ir-riskju ta’ duplikazzjoni, li jfisser li l-istess dettalji jiġu evalwati skont għadd ta’ kriterji. Għaldaqstant, il-Kummissjoni f’dan l-istadju mhijiex biħsiebha tbiddel il-mudelli attwali tat-tabelli.

22 (d)

L-approċċ ta’ rekwiżit minimu japplika għal sejħiet għal offerti, fejn l-awtorità kontraenti tiddeskrivi fid-dettall is-servizz, ix-xogħlijiet jew il-provvisti li tixtieq tixtri u timponi rekwiżiti minimi li jridu jintlaħqu mill-offerenti. Mhuwiex fattibbli li jiġi applikat tali approċċ għal għotjiet, fejn l-applikant jiddefinixxi l-azzjoni tagħha. Mhuwiex realistiku li wieħed jimmaġina li l-Kummissjoni setgħet tfassal rekwiżiti speċifiċi dwar il-fattibilità jew l-impatt tal-azzjonijiet li jistgħu jvarjaw b’mod konsiderevoli minn xulxin u li l-Kummissjoni ma tkunx mgħarrfa minn qabel dwar il-kontenut tagħhom.

23

Mill-2013, il-Linji Gwida għall-assessuri huma parti mill-PRAG (l-anness e 4b), u skont it-Taqsima 3.2 ta’ dan id-dokument l-inklużjoni ta’ kummenti taħt kull kriterju hija obbligatorja. Barra minn hekk, mill-2012, il-prassi riċenti hija li tiġi organizzata sessjoni ta’ taħriġ ta’ ġurnata għal assessuri esterni fejn jiġu indirizzati l-aspetti kollha tal-ħidma tagħhom.

Jekk jogħġbok irreferi għat-tweġiba tagħna f’paragrafu 22 (a)

Barra minn hekk, il-Kummissjoni tixtieq tiċċara li l-valutazzjoni ta’ approċċ olistiku (li jimplika sħubija bejn l-organizzazzjonijiet) ma ġietx integrata fit-tabella ta’ evalwazzjoni. Din id-deċiżjoni saret bi ħsieb sabiex ikun hemm il-possibbiltà għal proġetti tajbin ħafna li jkollhom fil-mira fattur jew tnejn biss mill-fatturi li huma rilevanti għall-ġlieda kontra t-tortura, li jintgħażlu għal finanzjament. Il-linji gwida rakkomandaw b’mod qawwi s-sħubiji bejn l-organizzazzjonijiet iżda mhux b’mod obbligatorju. Dan il-punt ġie ċċarat fil-linji gwida għall-assessuri kif ukoll matul il-jum ta’ informazzjoni ma’ assessuri esterni.

24

L-għadd ta’ każijiet li jkun qed isir kummenti dwarhom għandu jitqies fil-kuntest tal-għadd totali ta’ dokumenti kunċettwali (1.193) u proposti sħaħ (316) ġestiti u vvalutatati skont dawk is-sejħiet.

Barra minn hekk il-proċedura sadanittant saret aktar stretta, bl-adozzjoni fl-2013 tal-“Linji Gwida għall-Assessuri” – Jekk jogħġbok ara t-tweġiba tagħna għall-paragrafu 22 għal aktar dettalji.

24 (a)

Jekk jogħġbok irreferi għat-tweġiba tagħna f’paragrafu 24.

25

Rigward il-każijiet meta tista’ ssir rivalutazzjoni, jekk jogħġbok innota li skont it-Taqsima 6.4.8.6 tal-PRAG, “il-Kumitat ta’ Evalwazzjoni jista’ jiddeċiedi li japprova l-klassifikazzjoni mħejjija mis-segretarju abbażi tar-rapport tal-assessuri. Jekk il-Kumitat ma jaċċettax il-punteġġi mogħtija mill-assessuri għal proposta, pereżempju meta jkun hemm differenza sinifikanti bejn il-punteġġi mogħtija mill-assessuri, irid jiġġustifika din id-deċiżjoni fir-rapport ta’ evalwazzjoni”.

Li jsiru rivalutazzjonijiet hija alternattiva, li jispjega għaliex kull differenza fil-punteġġi mhuwiex kriterju assolut, speċjalment meta wieħed jikkunsidra l-għadd kbir ta’ applikazzjonijiet f’sejħiet għal proposti tal-EIDHR.

26

Id-daqs ta’ għotja mhuwiex relatat mal-impatt mistenni tagħha, speċjalment f’qasam bħal dak tad-drittijiet tal-bniedem li ma jippermettix għal kwantifikazzjoni sempliċi. L-EIDHR qed jindirizza kwistjonijiet sensittivi ħafna drabi f’kuntesti politiċi diffiċli u l-implimentazzjoni tiegħu jirrikjedi ġestjoni bir-reqqa u jieħu ħafna ħin. Il-kapaċità ta’ benefiċjarji tal-għotjiet hija għalhekk essenzjali biex jintlaħqu l-objettivi tal-programm. Iż-żieda fl-ammont ta’ xogħol ikkunsidrata flimkien mal-prinċipju ta’ amministrazzjoni serjrin jagħmlu ukoll iż-żieda fil-valur medju ta’ kuntratti ta’ għotjiet assolutament inevitabbli. Din hija r-raġuni prinċipali għaż-żieda tal-ammonti minimi ta’ għotjiet u għall-użu akbar ta’ għotjiet li jgħaddu minn benefiċjarju għall-ieor (appoġġ finanzjarju lil partijiet terzi).

27

Organizzazzjonijiet iżgħar jibqgħu japplikaw għal sejħiet globali għal proposti fi sħubija normalment b’iktar sħab stabbiliti. F’bosta sejħiet għal proposti, sħubija hija rrakkomandata ħafna, speċjalment għal azzjonijiet b’ambitu reġjonali transnazzjonali jew globali. Dan jippermetti pereżempju lil organizzazzjonijiet iżgħar sabiex iżidu l-kapaċitajiet tagħhom u l-aċċess għall-fondi tal-UE.

Għal dawn l-aħħar erba’ snin, il-Kummissjoni organizzat seminar tas-soċjetà ċivili qabel it-tnedija ta’ sejħiet globali għal proposti biex tipprovdi l-opportunità għal organizzazzjonijiet lokali (iżda mhux biss) biex jiffamiljarizzaw ruħhom mal-EIDHR u l-proċeduri tiegħu. Fl-2014, il-Forum tal-EIDHR ġabar flimkien ‘il fuq minn 500 parteċipant, fosthom organizzazzjonijiet (sponsorjati) fil-livell lokali.

Barra minn hekk, id-delegazzjonijiet tal-UE jorganizzaw lokalment sessjonijiet ta’ taħriġ għal dan il-għan dwar il-proċeduri tal-UE għall-organizzazzjonijiet lokali (ġestjoni taċ-ċiklu tal-proġett, eċċ.).

28

Il-Kummissjoni tivvaluta bir-reqqa s-sitwazzjoni fuq bażi ta’ każ b’każ sabiex jiġi żgurat li organizzazzjoni benefiċjarja għandha l-kapaċità u l-ħiliet tekniċi biex twettaq proġett partikolari. Madankollu, il-kapaċità finanzjarja tal-applikanti hija biss wieħed mill-kriterji kkunsidrati biex tiġi evalwata proposta. Xi kultant, l-NGO appoġġata tista’ tkun l-unika waħda li hija kapaċi taġixxi f’ambjent sensittiv ħafna. Ir-rwol tal-Kummissjoni huwa wkoll li tgħin u ssegwi organizzazzjonijiet iżgħar fl-implimentazzjoni tal-għotja u ssaħħaħ il-kapaċità tagħhom.

29

L-EIDHR huwa mfassal biex jappoġġa lill-organizzazzjonijiet tas-soċjetà ċivili biex issir forza effettiva għar-riforma politika u d-difiża tad-drittijiet tal-bniedem. Għaldaqstant, l-EIDHR qed jippromwovi approċċ immexxi mid-domanda u jinkoraġġixxi lill-organizzazzjonijiet tas-soċjetà ċivili biex ifasslu l-proġetti tagħhom skont il-kapaċitajiet amministrattivi, operazzjonali u ġeografiċi u l-istrateġija tagħhom stess.

29 (a)

Il-Kummissjoni tuża diversi modalitajiet ta’ implimentazzjoni li jippermettu kopertura ġeografika u tematika skont il-mandat tal-EIDHR.

Jekk jogħġbok irreferi għat-tweġiba tagħna għall-paragrafu 14.

Barra minn hekk, il-Kummissjoni tixtieq tfakkar li l-ġlieda kontra t-tortura u l-abolizzjoni tal-piena tal-mewt huma proċessi fit-tul. L-impatt u r-riżultati tal-proġetti huma diffiċli biex jiġu kkwantifikati f’ħafna mill-każijiet u jirrigwardaw informazzjoni kwalitattiva aktar milli kwantitattiva. Dan il-fattur huwa madankollu rikorrenti fil-valutazzjoni tal-proġetti fil-qasam tad-drittijiet tal-bniedem, minħabba n-natura tal-proġetti dwar id-drittijiet tal-bniedem.

Fl-aħħar nett, fil-fatt hemm pajjiżi fejn ftit li xejn hemm potenzjal għal titjib tad-drittijiet tal-bniedem fi żmien qasir. Madankollu, il-Kummissjoni temmen bis-sħiħ li dan m’għandux jipprevjeni li l-EIDHR jappoġġja organizzazzjonijiet tas-soċjetà ċivili u jibqa’ fis-seħħ f’dawn il-pajjiżi speċjalment meta huwa wieħed biss mis-sorsi ta’ finanzjament f’dan il-qasam sensittiv ħafna. Promozzjoni ta’ dibattitu, żieda fl-għarfien u promozzjoni jirrappreżentaw approċċ effettiv.

29 (b)

Il-Kummissjoni tixtieq tenfasizza li:

(1)L-organizzazzjonijiet li jaħdmu fuq tali kwistjonijiet sensittivi ta’ spiss qed jiffaċċjaw sitwazzjonijiet ta’ theddid. Min-natura tagħhom stess, l-attivitajiet marbutin mad-drittijiet tal-bniedem għandhom miri ambizzjużi li jistgħu jitqiesu bħala idealistiċi jew ambizzjużi żżejjed. Barra minn hekk, għandu jiġi nnutat li xi objettivi tad-drittijiet tal-bniedem huma assoluti min-natura tagħhom, eż. il-projbizzjoni assoluta tat-tortura, l-iskjavitù jew id-diskriminazzjoni razzjali; iżda r-rilevanza ta’ dawn l-objettivi tinsab fl-attivitajiet speċifiċi u realistiċi, u r-riżultati li jissodisfaw il-ħtiġijiet ewlenin tal-grupp fil-mira u fil-ksib tal-impatt sostenibbli u permanenti.

(2)Il-piż biex titjieb is-sitwazzjoni tad-drittijiet tal-bniedem f’kull pajjiż jaqa’ primarjament fuq il-gvernijiet nazzjonali, xi ħaġa li hija partikolarment veru fl-implimentazzjoni ta’ proġetti relatati mal-prevenzjoni tat-tortura u l-piena tal-mewt. Huwa diffiċli li tiġi antiċipata r-rieda politika tal-gvern jew tal-ministeri tiegħu u l-evoluzzjoni tal-kuntest politiku jista’ jkollhom impatt fuq l-implimentazzjoni tal-proġetti b’mod pożittiv jew negattiv. Fil-fatt, jekk il-gvern ikun lest li jabolixxi l-piena kapitali jew it-tortura, il-finanzjament ta’ azzjoni bl-istess għan tista’ titqies superfluwa.

29 (c)

Jekk jogħġbok irreferi għat-tweġiba tagħna għall-paragrafu 33.

30

Il-qafas legali li japplika għal sejħiet għal proposti jeskludi kull modifika tal-proposta ħlief għal aspetti mhux sostanzjali (ara l-Artikolu 204 tar-Regoli ta’ Applikazzjoni tar-Regolament Finanzjarju (RAP)) jew negozjati ma’ benefiċjarji putattivi. L-applikanti jistgħu biss jintalbu jiċċaraw id-dokumenti ta’ sostenn jew jissottomettu l-informazzjoni nieqsa. Għaldaqstant ir-rekwiżiti ta’ trasparenza kif ukoll trattament ġust u ugwali tal-applikanti għal għotjiet, ma jippermettux negozjati mill-ġdid tal-proġetti tal-applikanti matul il-proċedura ta’ għoti, speċjalment minħabba l-għadd kbir ħafna ta’ applikanti. Ara wkoll it-tweġibiet tagħna għall-osservazzjonijiet tagħna dwar ir-rwol rispettiv tal-assessuri u l-kumitat ta’ evalwazzjoni għall-paragrafi 22, 23, u 24 iktar ’il fuq.

33

L-organizzazzjonijiet li jaħdmu fuq tali kwistjonijiet sensittivi ħafna drabi jiffaċċjaw sitwazzjonijiet ta’ theddid, ikollhom kapaċitajiet limitati u xi kultant jesperjenzaw diffikultajiet biex jikkonformaw mal-proċeduri tal-UE. Il-Kummissjoni tixtieq ukoll li jiġi enfasizzat li d-delegazzjonijiet tal-UE u l-kwartieri ġenerali regolarment jorganizzaw sessjonijiet ta’ informazzjoni u taħriġ dwar il-proċeduri tal-UE inkluż il-ġestjoni taċ-ċiklu tal-proġett, sabiex jiġu indirizzati kemm jista’ jkun in-nuqqas ta’ kuxjenza u għarfien espert ta’ organizzazzjonijiet tas-soċjetà ċivili.

34

Għandu jiġi enfasizzat li l-ammont totali għal attivitajiet li ma jsirux jiġi mnaqqas b’mod invarjabbli mill-pagament finali.

36

Dan il-kumment jirreferi għal wieħed minn ħafna riskji potenzjali li l-uffiċjal awtorizzanti jrid jieħu inkunsiderazzjoni.

37

Il-Kummissjoni ma taqbilx mal-osservazzjoni tal-QEA. Il-kosteffettività subottimali tan-nefqa hija marġinali meta mqabbla man-numru totali ta’ kuntratti taħt dawn is-sejħiet tal-EIDHR.

Barra minn hekk, għalkemm sejħiet għal proposti u sejħiet għal offerti jsegwu l-istess prinċipji ta’ trasparenza, korrettezza u trattament indaqs, in-natura u r-rekwiżiti tal-akkwist u tal-għoti ta’ kuntratti huma sostanzjalment differenti. Normlament l-għotjiet jipprekludu skop ta’ profitt u jimplikaw li s-sjieda tal-proġett tiddependi għal kollox fuq il-benefiċjarju, filwaqt li ma jagħmlux profitt u jinvolvu t-trasferiment sħiħ tar-riżultati lill-Kummissjoni, inkluż id-drittijiet tal-proprjetà. F’kull każ, il-kosteffettività mhijiex neċessarjament marbuta ma’ din it-tip ta’ proċedura magħżula.

Fl-aħħar nett, il-proċeduri ta’ sejħa għal offerti huma definiti fl-Artikolu 101 FR rigward “kuntratti għal interess pekunarju konklużi bil-miktub bejn operatur ekonomiku wieħed jew aktar u awtorità kontraenti waħda jew aktar”. Mhuwiex ċar kif dan jista’ b’mod ġenerali jkun utli fil-qasam tad-drittijiet tal-bniedem, fejn ftit operaturi ekonomiċi jkunu involuti.

38

Storikament, organizzazzjonijiet li għandhom l-aktar għarfien espert speċifiku fil-qasam tal-ġlieda kontra t-tortura, it-trattament ħażin u l-piena tal-mewt huma bbażati fl-Ewropa (eż. Londra, Copenhagen, Ġinevra) u l-Istati Uniti. Dawn qed jaħdmu fuq livell globali u qed jaqdu rwol ewlieni f’termini ta’ promozzjoni ta’ korpi internazzjonali tad-drittijiet tal-bniedem. Il-kunsiderazzjonijiet tal-kosteffettività għandhom ikunu bbilanċjat fir-rigward tal-valur miżjud u l-għarfien espert uniku ta’ dawn l-organizzazzjonijiet.

Minħabba t-tip ta’ proġetti ġeneralment iffinanzjati mill-EIDHR (bini ta’ kapaċità, taħriġ, promozzjoni, eċċ.), il-fondi għall-finijiet ta’ riżorsi umani ta’ spiss jammontaw għal parti sostanzjali tal-baġit globali. Is-salarji fl-Ewropa jew fl-Istati Uniti huma tabilħaqq ferm ogħla minn dawk li japplikaw fil-parti l-kbira tal-pajjiżi terzi.

39

Il-kostijiet indiretti kkalkulati bħala perċentwal tal-kostijiet diretti eliġibbli huma prattika li ilha stabbilita permezz tal-mudelli kuntrattwali tal-PRAG. Dawn huma definiti fl-Artikolu 14 tal-kundizzjonijiet ġenerali tal-kuntratt tal-għotjiet, u jikkorrispondu għal kostijiet li ma jistgħux jiġu attribwiti direttament lill-azzjoni. Din id-definizzjoni tiġi spiss ikkompletata minn analiżi iktar dettaljata tal-kostijiet fl-anness III (baġit) tal-kuntratt tal-għotjiet.

40

Ix-xogħol tal-EIDHR isir f’kuntest delikat u kumpless fejn l-impatt huwa diffiċli biex jiġi kkwantifikat u l-progress kultant jimxi ‘l quddiem bil-mod, b’mod partikolari fl-aktar każijiet diffiċli.

41

Dawn id-diffikultajiet, għalkemm reali, huma inerenti għal kull attività fil-qasam tad-drittijiet tal-bniedem f’pajjiżi terzi. Jekk jogħġbok irreferi għat-tweġibiet tagħna għall-paragrafi 29, 32 u 43.

43

Minħabba n-natura tiegħu stess, il-qasam tad-drittijiet tal-bniedem ma jinvolvix kejl kwantitattiv sempliċi. Jekk jogħġbok irreferi għat-tweġiba tagħna għall-paragrafu 41.

Jekk l-objettivi u l-miri jiġu definiti sew, anki jekk ikunu modesti, u jekk il-proġett jikseb l-għan tiegħu biex dawn jintlaħqu, l-impatt ma jkunx neċessarjament limitat. B’mod partikolari, l-iżvilupp ta’ metodoloġija għal mira speċifika jista’ jkollu impatt enormi fuq proġetti futuri u għalhekk fuq l-objettiv fit-tul tal-proġett.

Jistgħu jissemmew bosta eżempji fil-proġetti eżaminati mill-Qorti. Proġett wieħed fir-RDK kien jenfassizza fuq in-nisa u t-tfal li jkunu vittmi ta’ vjolenza domestika u sesswali. Il-metodoloġija proposta mill-NGO kienet li jiġi żviluppat mudell għas-sostenibbiltà ta’ postijiet għall-kura li għandhom l-għan li jipprovdu assistenza lil vittmi ta’ stupru bħala mod ta’ trattament ħażin – trattament ħażin huwa marbut ma’ tortura skont il-liġi internazzjonali. Jekk din il-metodoloġija tirnexxi (il-proġett għadu għaddej), imbagħad se tiġi applikata għal oqsma oħra u jista’ jkollha effett multiplikatur.

Fl-aħħar nett, il-Qorti tenfasizza l-każ tal-proġett fil-Georgia li ffoka fuq grupp żgħir ħafna: id-detenuti fl-armata. Dan il-proġett juri li l-prevenzjoni għandha rwol pożittiv ħafna, anki jekk ma tidhirx immedjatament minn barra. Fuq medda twila ta’ żmien, il-proġett ippermetta għall-ewwel darba l-monitoraġġ permezz tas-soċjetà ċivili ta’ ħabsijiet militari u indirettament appoġġja deċiżjoni infurmata tal-Gvern Georgjan biex iwaqqaf il-Monitoraġġ Preventiv Nazzjonali taħt l-Uffiċċju tad-Difensur tal-Pubbliku.

44

Ir-riżultat ta’ appoġġ legali huwa dejjem inċert. Madankollu, il-ftit każijiet pożittivi li jistgħu jintrebħu bl-appoġġ tal-EIDHR kellhom impatt kbir u ħolqu preċedent. Barra minn hekk, l-impatt ma għandux ikun limitat għall-eżitu tal-każijiet speċifiċi jew deċiżjonijiet tal-Qorti iżda għandu jinkludi l-passi intermedjarji kollha li jistgħu jkunu strateġiċi għal każijiet oħra u għandhom jiġu evalwati b’perspettiva fit-tul.

Jekk jogħġbok irreferi għat-tweġibiet tagħna għall-paragrafi 43 u 45.

45

Il-proġetti ffinanzjati taħt il-programm EIDHR, jipproduċu riżultati sostenibbli u huma kosteffikaċi. Is-sustanza ta’ dawn il-proġetti ħafna drabi tkun ta’ natura politika għolja, metriċi kwantifikabbli faċilment mhux se jkunu disponibbli, mhux bħal, pereżempju, proġetti ta’ bini tat-toroq. Barra minn hekk, inizjattivi dwar id-drittijiet tal-bniedem huma dipendenti fuq il-kuntest legali u politiku li l-ebda donatur ma jista’ jassumi li jikkontrolla. Paradoss naturali ħafna fil-qasam tad-drittijiet tal-bniedem huwa li l-aktar azzjonijiet urġenti jsiru fl-aktar kuntesti diffiċli. Barra minn hekk, il-ġlieda kontra l-piena tal-mewt u t-tortura hija proċess fuq medda twila ta’ żmien. Minħabba n-natura ta’ dawn il-proġetti u s-sensittività tal-kuntesti li fih hija topera, il-Kummissjoni tirrikonoxxi li l-impatt kien diffiċli biex jiġi kkwantifikat. Huwa meħtieġ li wieħed jibqa’ attiv f’dawn il-kuntesti, f’konformità mal-objettivi u d-dimensjoni globali tal-EIDHR.

Barra minn hekk, minħabba n-natura tiegħu stess, il-qasam tad-drittijiet tal-bniedem ma jinvolvix kejl kwantitattiv sempliċi.

Skont l-approċċ minn isfel għal fuq, il-benefiċjarji potenzjali jidentifikaw l-objettivi, l-attivitajiet tal-ambitu ġeografiku u l-benefiċjarji finali ta’ proġetti proposti skont il-kapaċità (amministrattiva, operattiva u ġeografika) u l-istrateġija tagħhom. Għaldaqstant, l-attivitajiet proposti minn applikanti jistgħu tabilħaqq ikunu ambizzjużi żżejjed u potenzjalment ma jkollhomx l-impatt mixtieq.

45 (a)

Għalkemm il-gvernijiet tal-Belarussja, ir-Russja u t-Taġikistan ma wrew ebda indikazzjoni tar-ratifika tal-protokoll fakultattiv tal-konvenzjoni kontra t-tortura, dan ma jfissirx li l-attivitajiet m’għandhomx jiġu implimentati f’dawk il-pajjiżi bil-għan għal ratifika futura. Fit-Taġikistan, pereżempju, l-attivitajiet tal-proġett ikkontribwixxew biex l-Ombudsman jagħmel l-ewwel żjara tiegħu fil-ħabs u jistabbilixxi grupp ta’ ħidma fi tmiem l-2013 dwar il-monitoraġġ ta’ faċilitajiet ta’ detenzjoni, li jinkludi rappreżentanti tas-soċjetà ċivili u uffiċjali tal-ħabs. Fil-Belarussja, il-proġett appoġġa NGOs li jaħdmu kontra t-tortura li bdew jimmonitorjaw ċentri ta’ detenzjoni preventiva. Fir-Russja, il-proġett ipprovda għodod ġodda biex l-NGOs Russi jappoġġaw lill-awtoritajiet.

45 (b)

Il-ġlieda kontra t-tortura u l-abolizzjoni tal-piena tal-mewt huma proċessi fit-tul. Il-progress u t-titjib ħafna drabi jkunu bil-mod u mhux neċessarjament jikkoinċidu mat-tul ta’ żmien limitat tal-kuntratti. Il-kuntest politiku għandu wkoll rwol sostanzjali fid-determinazzjoni tal-kisba tar-riżultati bħal pereżempju r-ratifika tal-konvenzjoni kontra t-tortura jew moratorju fuq il-piena tal-mewt. F’din l-osservazzjoni, il-QEA tirreferi għal proġett li jaħdem f’kuntest sensittiv u diffiċli ħafna (il-Lvant Nofsani u l-Afrika ta’ Fuq - MENA, l-Afrika tal-Lvant, ir-Russja, l-Asja Ċentrali, il-Belarussja), fejn il-progress jimxi bil-mod ħafna.

45 (c)

Il-proġett irrappreżenta l-ewwel darba li kien hemm intervent meta l-NGOs tħallew jimmonitorjaw ħabsijiet militari. Ara t-tweġiba għall-paragrafu 43 dwar l-impatt tal-proġett fil-Georgia.

45 (d)

Skont ir-rapport finali, l-attivitajiet kollha tlestew b’suċċess, iżda huwa minnu li l-impatt seta’ ma laħaqx il-livell mistenni minn qabel mill-organizzazzjoni, fenomenu pjuttost komuni f’dan il-qasam.

45 (e)

Minħabba n-natura tal-proġetti tal-EIDHR u s-sensittività tal-kuntesti fejn huma implimentati, huwa ta’ spiss diffiċli biex jiġi kkwantifikat l-impatt u l-progress kultant jimxi bil-mod, partikolarment fl-aktar każijiet diffiċli bħaċ-Ċina. Huwa meħtieġ li wieħed jibqa’ attiv f’dawn il-kuntesti, f’konformità mal-objettivi u l-ambitu dinji tal-EIDHR.

45 (f)

Jekk jogħġbok irreferi għat-tweġiba tagħna għall-paragrafu 45(e).

46

Jekk jogħġbok irreferi għat-tweġiba tagħna għall-paragrafu 45.

46 (a)

L-impatt tal-proġett fl-Afrika jrid jitkejjel fil-perjodu medju u twil ta’ żmien. Dan se jkun ivvalutat permezz tal-monitoraġġ tal-livell ta’ konformità (rappurtar, iktar domestikazzjoni) u l-implimentazzjoni effettiva (żvilupp fil-ġurisprudenza, aċċess għaċ-ċentri ta’ detenzjoni, kumpens, u tnaqqis ta’ każijiet ta’ tortura) taż-żewġ strumenti internazzjonali ratifikati u l-leġiżlazzjoni domestika biex tiġi miġġielda u evitata t-tortura f’kull pajjiż fil-mira.

46 (b)

L-impatt tal-proġett fiċ-Ċina huwa diffiċli biex jitkejjel minħabba nuqqas ta’ informazzjoni riveduta b’mod adegwat mill-benefiċjarju tal-għotja. Id-delegazzjoni rċeviet elementi konkreti li jindikaw il-probabbiltà ta’ suċċess tal-azzjoni, li hija implimentata minn attur stabbilit tajjeb bħala parteċipant fir-riforma tal-politika fiċ-Ċina. Fl-istess ħin, il-proġett huwa mmexxi minn professur influwenti li ntalab l-għarfien espert tiegħu għall-emendi li għaddejjin fil-liġi kriminali li qed tiġi riveduta u hija mistennija li tkompli tnaqqas il-kriminalità li tinvolvi l-piena tal-mewt.

Jekk jogħġbok irreferi għat-tweġiba tagħna għall-paragrafu 29a.

47 (a)

Jekk jogħġbok irreferi għat-tweġiba tagħna għall-paragrafu 29a.

Kaxxa 6

Il-Kummissjoni tilqa’ l-osservazzjoni tal-QEA dwar ir-riżultati pożittivi tal-ġlieda tal-EIDHR kontra l-piena tal-mewt fl-Istati Uniti.

Bħala eżempju tal-impatt pożittiv tal-EIDHR, il-Gvernatur tal-Istat ta’ Pennsylvania reċentement introduċa moratorju kontra l-piena tal-mewt li jwassal biex l-għoti immedjat ta’ proroga temporanja għall-priġunier Terrence Williams u 186 individwu ieħor li bħalissa jinsabu kkundannati għall-mewt f’Pennsylvania.

Jekk jogħġbok, sib il-link għall-memorandum tal-Gvernatur Tom Wolf li tenfasizza r-rwol ewlieni tar-rapport tal-Assoċjazzjoni Amerikana tal-Avukatura (iffinanzjat mill-EIDHR). http://www.ydr.com/politics/ci_27523525/gov-tom-wolf-issues-death-penalty-moratorium

Wieħed mill-argumenti deċiżivi mressaq mill-Gvernatur fid-deċiżjoni tiegħu hija l-Evalwazzjoni tal-Piena tal-mewt ta’ Pennsylvania li saret mill-Assoċjazzjoni Amerikana tal-Avukatura (ABA).

51

L-Unjoni Ewropea hija waħda mill-ftit donaturi li jappoġġaw finanzjarjament il-ġlieda kontra t-tortura u l-abolizzjoni tal-piena tal-mewt. F’ħafna każijiet, hija l-uniku wieħed. Huwa għalhekk li l-organizzazzjonijiet sħab tagħna qed jiddependu ħafna fuq l-appoġġ tal-EIDHR. Il-Kummissjoni Ewropea qed tipprova ttaffi dan billi tippermettilhom li jqabbdu uffiċjali għal ġbir ta’ fondi fil-proġetti tal-EIDHR, il-Kummisssjoni taħdem ukoll flimkien mal-ftit donaturi oħra f’dan il-qasam (pereżempju l-Fond Volontarju tan-NU għall-vittmi tat-tortura jew it-Task Force tal-Istati Membri tal-UE) sabiex tiġi żgurata koordinazzjoni u koerenza kemm jista’ jkun possibbli.

Barra minn hekk, huwa paradoss inevitabbli li l-awtosostenibbiltà tal-NGOs marbutin mad-drittijiet tal-bniedem skont id-definizzjoni ma tistax tiġi garantita minn finanzjament kontinwu jew miżjud tal-Kummissjoni. Din il-kwistjoni kkumplikata ma tistax tiġi solvuta permezz ta’ aktar finanzjament tal-UE.

52

Jekk jogħġbok irreferi għat-tweġiba tagħna għall-paragrafu 51.

53 (a)

Jekk jogħġbok irreferi għat-tweġiba għall-paragrafu 51.

Konklużjonijiet u rakkomandazzjonijiet

54

Huwa intrinsikament diffiċli li l-azzjonijiet tad-drittijiet tal-bniedem jiġu vvalutati u dawn huma partikolarment sensittivi għall-iżviluppi politiċi fil-pajjiżi fil-mira. L-azzjonijiet tal-ġlieda kontra t-tortura u pieni kapitali huma min-natura tagħhom aktar sensittivi minn proġetti oħra tad-drittijiet tal-bniedem. F’dan il-kuntest, il-fondi tal-EIDHR kienu qed jintużaw tajjeb, b’ħafna attenzjoni sabiex jintlaħaq bilanċ delikat bejn ambitu wiesa’ – is-sejħiet globali tal-EIDHR għandhom suċċess kbir biex jattiraw bosta applikanti mid-dinja kollha – u l-ġestjoni tal-fondi b’mod rigoruż. Il-Kummissjoni beħsiebha li tkompli bl-isforzi tagħha biex issaħħaħ ir-rwol tal-EIDHR bħala strument essenzjali tal-politika tad-drittijiet tal-bniedem tal-UE barra mill-pajjiż.

Rakkomandazzjoni 1 - Mira modesta aħjar tar-riżorsi

Il-Kummissjoni taċċetta din ir-rakkomandazzjoni parzjalment. Aħna naqblu dwar il-bżonn li nibbażaw il-finanzjament tal-EIDHR fuq l-aktar kwistjonijiet rilevanti minħabba li diġà qed jonqos l-enfasi tas-sejħiet globali għal proposti tiegħu, pereżempju s-sejħa globali tal-EIDHR tal-2015.

F’konformità mal-approċċ minn isfel għal fuq, il-Kummissjoni se tkompli tiżgura bilanċ delikat bejn il-prijoritajiet tal-UE tad-Drittijiet tal-Bniedem, ir-rilevanza ta’ proġetti u l-kapaċità u s-sjieda ta’ organizzazzjonijiet tas-soċjetà ċivili.

Minħabba n-natura tal-attivitajiet tal-EIDHR f’kuntesti li ħafna drabi jkunu diffiċli ħafna, il-Kummissjoni għalhekk se tirrifjuta r-rakkomandazzjoni għal enfasi ġeografika idjaq u se ssegwi approċċ mhux preskrittiv li ma jiffukax fuq l-impatt u lista speċifika ta’ pajjiżi.

55

Huwa essenzjali li l-proġetti fil-qasam tad-drittijiet tal-bniedem, u b’mod speċjali rigward it-tortura u l-piena tal-mewt, jirriflettu b’mod adegwat il-prijoritajiet u l-modalitajiet determinati minn dawk eqreb lejn ir-realtajiet fuq il-post. Matul id-djalogi, il-finanzjament ta’ proġetti u l-objettivi tagħhom jiġu ta’ spiss diskussi. Madankollu, l-aġendi jridu jkunu ffukati fuq ftit prijoritajiet kull darba. Dawn il-prijoritajiet jiġu deċiżi f’konsultazzjoni bejn is-SEAE u s-servizzi tal-Kummissjoni, id-Delegazzjoni kif ukoll il-pajjiż sieħeb. Barra minn hekk, ħafna mill-azzjonijiet iffinanzjati jippreżentaw sfida fil-prattiki stabbiliti tal-Istat u għalhekk huma kkunsidrati b’mod kritiku minn pajjiżi sħab, jew huma ta’ natura globali u transnazzjonali, fejn l-appoġġ għall-iżvilupp tradizzjonali jew id-djalogu ma’ pajjiżi sħab ma jkunux possibbli.

Fl-aħħar nett, fid-dawl tal-għadd kbir ta’ applikanti taħt is-sejħiet globali tal-EIDHR, meta wieħed iqis li l-qafas legali attwali għal għotjiet ma jipprevedix tali opzjoni, u filwaqt li jitqiesu l-prinċipji ġenerali ta’ trattament ugwali u ġust kif ukoll dak ta’ trasparenza, il-Kummissjoni mhijiex beħsiebha tinnegozja l-kontenut tal-applikazzjonijiet għall-għotjiet mal-applikanti qabel l-iffirmar tal-kuntratt.

Rakkomandazzjoni 2

Il-Kummissjoni taċċetta din ir-rakkomandazzjoni.

Skont iċ-ċirkostanzi lokali (il-klima politika globali, opportunità għal diskors favur id-drittijiet tal-bniedem) u bi qbil mal-Kapijiet ta’ Missjoni tal-UE, il-prijoritajiet ewlenin ta’ Strateġija tal-Pajjiż dwar id-Drittijiet tal-Bniedem (HRCS) lokali jistgħu jsiru pubbliċi. Madankollu, il-komunikazzjoni għandha tiġi evitata jekk jiġi vvalutat li dan ikun ta’ detriment għall-implimentazzjoni tal-istrateġija. Dan ma jwaqqafx li jkun hemm konsistenza bejn il-prijoritajiet u l-għajnuna għall-iżvilupp.

Il-Kummissjoni bdiet timplimenta l-Approċċ ibbażat fuq id-Drittijiet (RBA) u se tissokta b’dan. Għal aktar dettalji konkreti dwar l-implimentazzjoni tar-RBA, ara t-tweġiba tagħna għall-paragrafu 20.

Rakkomandazzjoni 3

Il-Kummissjoni taċċetta din ir-rakkomandazzjoni parzjalment. Rigward it-tabelli standardizzati u l-linji gwida għall-assessuri, dawn ġew emendati fl-2013 u l-Kummissjoni ma tipprevedix xi tibdil immedjat fihom. Madankollu, il-Kummissjoni qiegħda kontinwament tivvaluta l-proċeduri tagħha bil-għan ta’ titjib b’mod speċjali rigward sejħiet għal proposti.

Il-Kummissjoni tapplika standards rigorużi għas-sejħiet għal proposti tal-EIDHR; minkejja numri diffiċli ħafna f’termini ta’ applikazzjonijiet li waslu (total ta’ 1 193 applikazzjoni għal sejħiet għal proposti tal-EIDHR koperti minn din il-verifika). Il-koerenza u l-konsistenza tal-proċess ta’ evalwazzjoni diġà jitħarsu permezz ta’ termini ta’ referenza pubbliċi u dettaljati u l-linji gwida għall-assessuri ta’ applikazzjonijiet għal għotjiet. Il-kriterji tal-għoti jiġu vvalutati b’mod ċar u konsistenti minn esperti esterni, u jeżistu linji gwida ċari dwar meta jerġgħu jiġu vvalutati l-applikazzjonijiet. Ara wkoll it-tweġiba għall-paragrafu 23.

Rakkomandazzjoni 4

Il-Kummissjoni ma taċċettax din ir-rakkomandazzjoni.

Ir-regoli attwali jippermettu biss għal adattamenti mhux essenzjali għal applikazzjonijiet għal għotjiet li għandhom isiru qabel l-iffirmar tal-kuntratt. F’ċerti każijiet dan ippermetta li spejjeż ineliġibbli jew infiq eċċessiv jitħassru mill-baġit inizjali.

Il-Kummissjoni madankollu ma tistax tidħol f’negozjati mill-ġdid dwar it-tfassil tal-proġett mal-applikanti qabel l-iffirmar tal-kuntratt, fid-dawl tal-għadd kbir ta’ applikanti taħt is-sejħiet globali tal-EIDHR, meta wieħed iqis li l-qafas leġiżlattiv attwali għal għotjiet ma jipprevedix tali possibbiltà, u filwaqt li jitqiesu l-prinċipji ġenerali ta’ trattament ugwali u ġust kif ukoll dak ta’ trasparenza.

Skont l-Artikolu 204(5) tar-RAP, il-kumitat tal-evalwazzjoni jista’ jifformula xi rakkomandazzjonijiet li mbagħad tiġi kkunsidrata fuq livell kontraenti mill-uffiċjal awtorizzanti.

56

Kif spjegat b’mod sħiħ fit-tweġibiet tagħna għall-paragrafi 29 u 45, il-kejl tal-impatt fil-qasam tad-drittijiet tal-bniedem huwa partikolarment diffiċli biex jinkiseb, kuntrarju għal xi oqsma oħra tal-għajnuna għall-iżvilupp. Il-progress tad-drittijiet tal-bniedem huwa proċess dinamiku fejn anki proġett li jidher li jkun limitat jista’ jwassal lejn l-abolizzjoni tal-piena tal-mewt f’Pennsylvania, kif jixhdu t-tweġibiet tagħna għall-kaxxa sitta ta’ dan ir-rapport. Din id-diffikultà ta’ kejl tal-impatt dirett ta’ proġett uniku tad-drittijiet tal-bniedem mhijiex probabbli li tinbidel b’mod drammatiku anki jekk sistemi ġodda ta’ kejl tal-impatt kellhom jiġu introdotti.

Il-kwistjoni ta’ awtosostenibbiltà, li hija importanti għal organizzazzjonijiet tad-drittijiet tal-bniedem, ma tistax tiġi solvuta b’aktar dipendenza fuq finanzjament fit-tul mill-Kummissjoni – speċjalment għal dawk barra l-UE. Għal dan l-għan, f’ċerti każijiet il-Kummissjoni aċċettat li l-isforzi tal-ġbir ta’ fondi jiġu inklużi fil-proġetti tal-baġits.

Rakkomandazzjoni 5

Il-Kummissjoni taċċetta din ir-rakkomandazzjoni parzjalment.

Fid-dawl tal-kuntesti politiċi diffiċli fejn jiġu implimentati l-proġetti tal-EIDHR, qafas loġiku u ssimplifikat ikun ta’ benefiċċju għall-organizzazzjonijiet tas-soċjetà ċivili.

Skont l-approċċ minn isfel għal fuq li japplika għall-EIDHR, il-miri u l-linji bażi għandhom jiġu definiti mill-applikanti nfushom. Il-kapaċitajiet differenti ta’ organizzazzjonijiet tas-soċjetà ċivili għandhom jitqiesu wkoll. Madankollu, kull kejl tal-impatt ta’ proġetti dwar id-drittijiet tal-bniedem iridu assolutament jikkunsidraw il-kuntest speċifiku ħafna li l-proġetti tal-EIDHR huma implimentati fih, biex ma nsemmux il-fatt li l-pajjiżi jew ir-reġjuni li l-aktar għandhom bżonn ta’ azzjoni fir-rigward it-tortura u l-pieni tal-mewt huma dawk fejn il-progress f’dawn il-kwistjonijiet ma jistax jiġi mistenni li jkun sempliċi. Id-diffikultà biex jiġu kkwantifikati l-kwistjonijiet tad-drittijiet tal-bniedem trid ukoll tiġi kkunsidrata. Ma nistgħux, għalhekk, nikkunsidraw il-miri speċifiċi u linji bażi bħala għodod li jistgħu jintużaw f’dan il-kuntest speċifiku.

Il-Kummissjoni qed taħdem diġà fuq valutazzjoni mtejba tal-impatt ta’ proġetti marbutin mad-drittijiet tal-bniedem.

Rakkomandazzjoni 6

Il-Kummissjoni ma taċċettax din ir-rakkomandazzjoni.

L-awtosostenibbiltà ta’ organizzazzjonijiet tas-soċjetà ċivili li huma attivi fil-qasam tad-drittijiet tal-bniedem hija importanti għall-Kummissjoni, li għal dan l-għan, f’każijiet iġġustifikati, aċċettat li tiffinanzja persunal ta’ NGOs li jaħdmu fuq kwistjonijiet ta’ ġbir ta’ fondi. L-awtosostenibbiltà hija żgurata wkoll permezz tar-rekwiżit ta’ kofinanzjament – iż-żieda ulterjuri ta’ dan ir-rekwiżittista’ madankollu tipperikola ħafna azzjonijiet permezz ta’ nuqqas ta’ sorsi alternattivi ta’ finanzjament. L-awtosostenibbiltà timplika wkoll li l-benefiċjarji tal-għotjiet m’għandhomx ikunu dipendenti fuq il-Kummissjoni bħala l-unika għażla għall-finanzjament, jew li jingħataw kuntratti ta’ għotjiet fuq bażi kontinwa, irrispettivament mill-merti tal-proġetti tagħhom. Dan huwa iktar u iktar il-każ peress li sejħiet kompetittivi ħafna għal proċeduri ta’ proposti japplikaw, bħala regola, għal għotjiet. Benefiċjarji li jkollhom prestazzjoni tajba meta jimplimentaw il-proġett tagħhom normalment imorru tajjeb ukoll matul il-proċedura li fiha jingħataw l-għotjiet.

Rigward il-koordinazzjoni tad-donaturi, din hija tabilħaqq rilevanti fl-istadju tal-ippjanar, iżda mhux f’dak ta’ sejħa għal proposti, u ma nistgħux nifhmu kif il-qafas legali attwali jista’ jippermetti l-intervent ta’ partijiet terzi f’dak l-istadju.

QJ-AB-15-009-MT-E    ISSN 1977-5741

L-UE hija impenjata b’qawwa għall-prevenzjoni u l-qerda tal-forom kollha ta’ tortura u ta’ trattament ħażin ieħor kif ukoll għall-abolizzjoni tal-piena tal-mewt madwar id-dinja. Il-Qorti vvalutat l-effettività tal-Istrument Ewropew għad-Demokrazija u għad-Drittijiet tal-Bniedem, li jipprovdi għotjiet lil organizzazzjonijiet tas-soċjetà ċivili għall-implimentazzjoni ta’ proġetti li jsegwu dawn l-objettivi.
Il-Qorti tikkonkludi li l-appoġġ ipprovdut kien effettiv parzjalment biss. Għalkemm il-Kummissjoni wettqet valutazzjonijiet xierqa tal-ħtiġijiet, hija ma mmiratx il-finanzjament bl-aħjar mod. Minħabba f’dan kif ukoll minħabba kuntesti politiċi sfavorevoli, l-impatt kumplessiv tal-proġetti ffinanzjati ma kienx ottimu. Il-Qorti tagħmel għadd ta’ rakkomandazzjonijiet għall-Kummissjoni li jikkonċernaw l-għażla ta’ proposti għal proġetti, il-koordinazzjoni ma’ sforzi oħra tal-UE, il-qafas ta’ kejl tal-prestazzjoni u s-sostenibbiltà ta’ organizzazzjonijiet benefiċjarji.